text:
Beinleiðis: Føroyar - Finnland (Føroyar hava spælt seg til HM-endaspælið)
ítróttur08-01-2017 - 17:39 - Jóanis Albert Nielsen
Liðugt: Føroyar eru víðari til HM
60. min. Føroyar taka time-out. Helgi skorar til 29-27. Finnar minkað um munin til 29-28.
59. min. Jónas skorar, men dómt verður álopsfeil. Finnar minkað um munin til 28-27.
58. min. Helgi vísir framúr verjuspæl. Finnland tekur time-out. Helgi skorar til 28-25 uppá skjótálop. Brandur verður vístur út í 2. min. Finnar minkað um munin til 28-26.
57. min. Hørður bjargar aftur!
56. min. Hørður ger eina stórbjarging, tá ein Finni verður sendur í skjótálop!
55. min. Finnar minkað um munin til 27-25.
54. min. Benjamin skorar til 26-24. Brotskast til Føroyar, Jónas tekur sær av tí, og skorar til 27-24.
53. min. Jónas verður mansvardur. Teis skorar til 26-23.
52. min. Kjartan skorar til 25-22. Hilmar Leon fær 2. min. Benjamin minkar um munin til 25-23.
51. min. Finnland minkar um munin til 24-22.
50. min. Helgi skorar til 24-21!! Finnland tekur time-out.
49 min. Hørður bjargar aftur!
48. min. Hørður bjargar!
47. min. Fríði skorar til 23-21!
46. min. Føroyar kasta bóltin vekk, og tað straffa finnar okkum fyri, støðan er 22-21.
45. min. Hørður ger eina góða bjarging.
44. min. 7. min. síðani Føroyar fekk sítt seinasta mál. Fríði skorar til 22-20!
43. min. Benjamin ger fet.
42. min. Finnland skorar, men dómt verður fet áðrenn. Kjartan fær møguleikan av høgra vongi, men brennur. Føroyar taka eitt hart tiltrongt time-out. Málverjin bjargar skotinum frá Fríða.
40. min. Hørður bjargar, og Helgi ger eina heil skrining. Finnland skorar til 21-20.
38. min. Ian skorar aftur fyri Finnland, støðan er 21-19.
37. min. Sjúrður skorar eitt flott mál til 21-17. Finnar minkað aftur um munin til 21-18.
36. min. Jónas skorar til 20-16, og finnar minkað um munin til 20-17.
35. min. Helgi økir um munin til 19-15. Finnar minkað um munin til 19-16.
34. min. Áki skorar til 18-14! Benjamin minkar um munin til 18-15.
33. min. Hilmar Leon skorar til 17-13. Finnar minkað um munin til 17-14, og Hilmar Leon fær tveir minuttir. Áki verður mansvardur tá ið vit eru í undirtal.
32. min. Í álopinum spæla vit soleiðis, Sjúrður á vinstra vongi, Fríði á vinstra bakki, Jónas á miðuni, Áki á høgra bakki, Kjartan á høgra vongi og Helgi á strikuni.
31. min. Seinni hálvleikur er nú settur í gongd. Tað eru finnar ið byrja við bóltinum. Finnar minkar um munin til 16-13.
Hesir byrja inni:
Føroyar: Hørður í málinum. Sjúrður á vinstra vongi, Fríði á vinstra bakki, Teis á miðuni, Helgi høgra bakki, Hilmar Leon á miðuni og Kjartan á høgra vongi.
Hálvleikur: Føroyar hava beina kós í HM endaspælið, støðan er 16-12 til Føroyar.
Málskjúttar:
Helgi 4, Rói 3, Kjartan 3, Sjúrður 2, Áki 2, Fríði 1 og Jónas 1.
30. min. Kjartan skorar til 16-12 í teimum seinastu sekundunum.
29. min. Sjúrður skorar til 15-11. Føroyar fara í skjótálop, Finnar hava ongan málverja, men ein finni fær blokera skotinum frá Helga. Vincent minkar um munin til 15-12.
28. min. Andre minkar um munin til 14-11.
27. min. Benjamin brennur ein 100% møguleika.
26. min. Áki skorar til 14-10. Finnar royna seg nú við 7 í álopinum.
25. min. Finnar gera yvirtrak. Føroyar tekur time-out. Á vøllinum fyri Føroyar eru nú Hørður, Sjúrður, Hilmar Leon, Jónas, Áki, Kjartan og Helgi.
24. min. Áki finnur sera væl Helga í dag, Helgi skorar av strikuni til 13-10.
23. min. Jónas skorar til 11-10 av vinstra bakki. Hørður ger aftur eina góða bjarging. Sjúrður skorar til 12-10 av vinstra vongi.
22. min. Hilmar Leon ger dribl. Hørður ger eina góða bjarging.
21. min. Finnland tekur time-out.
20. min. Hørður bjargar, og Føroyar fer í skjótálop, tað endar við at Helgi javnar til 10-10.
19. min. Hørður kemur inn fyri Niklas. Ian leggur Finnland á odda 9-10.
18. min. Kjartan skorar til 9-8 av høgra vongi. Benjamin javnar til 9-9.
17. min. Paavo verður vístur út í 2. min.
16. min. Rói tekur sær av brotskastinum, men hann brennur. Brotskast til Finnland, Benjamin tekur sær av brotskastinum, og skorar til 8-8.
15. min. Brotskast til Føroyar!
14. min. Helgi skorar til 8-7!
13. min. Ian javnar til 7-7.
12. min. Kjartan skorar til 7-5! Theo skorar til 7-6.
11. min. Brotskast til Føroyar, og Andre verður vístur út í 2. min. Rói tekur sær av brotskastinum, og skorar til 6-5, tað var hansara 3. mál.
10. min. Niklas bjargar, og Fríði ger álopsfeil í hinum endanum. Ian javnar til 5-5.
9. min. Helgi javnar til 4-4! Brotskast til Føroyar, Rói tekur sær av tí, og skorar til 5-4.
7. min. Max skorar til 3-4. Málverjin bjargar skotinum frá Róa.
6. min. Ian leggur Finnland á odda 2-3. Helgi verður vístur út í 2. min. Áki javnar til 3-3.
5. min. Ian javnar til 2-2. Áki finnur væl Helga á strikuni, men málverjin bjargar skotinum frá Helga.
4. min. Vincent verður vístur út í 2. min. Fríði skorar til 2-1.
3. min. Teis og Jónas skifta millum verju og álop.
1. min. So er dysturin settur í gongd. Tað er Føroyar ið byjar við bóltinum. Rói skorar til 1-0. Benjamin javnar til 1-1.
Hesir byrja inni:
Føroyar: Niklas, Rói, Fríði, Jónas, Áki, Kjartan og Helgi.
7. min. áðrenn dystarstart: Føroyska liðnum er nú fari av vøllinum.
8. min. áðrenn dystarstart: Finnland er nú fari av vøllinum.
13. min. áðrenn dystarstart: Ingi. Nú eru vit favorittar til at sleppa til HM.
20. min. áðrenn dystarstart: Sí myndir her.
25. min. áðrenn dystarstart: Les eisini: Sveis góðu Føroyum eina hjálpandi hond.
30. min. áðrenn dystarstart: Tað eru fleiri 100 fólk longu komin í høllina.
Føroyska U-21 landsliðið kann um eina løtu skriva søgu, við at verða fyrsta føroyska liðið ið spælir seg víðari til eitt HM-endaspæl. Føroyar spæla móti Finnlandi, og vinnur Føroyar ella fáa javnt eru Føroyar víðari. Føroyar kann eisini koma víðari, um teir ikki tapa við meira enn 2 málum. Tað ber til at fylgja dystinum beinleiðis á jn.fo, vit fara at hava beinleiðis tekstafrásøgn frá dystinum. Dysturin byrjar klokkan 17:00.
Føroyar: Niklas Simonsen, Helgi Hoydal Hildarson, Sjúrður Olsen, Áki Egilsnes, Pætur Mikkjalsson, Hilmar Leon Jakobsen, Pætur Johansen, Pætur Thomsen, Rói Berg Hansen, Kjartan Johansen, Fríði Hammer Weyhe, Hørður Trygvasson, Brandur Halgirsson, Jónas Gunnarsson Djurhhus, Torkil Hentze Mørk og Teis Horn Rasmussen.
Bonkur: Kári Nielsen, Ingi Olsen, Jákup Djurhuus og Beinta Bendix Laursen.
Finnland: Tommi Kanerva, Max Granlund, Paavo Brummer, Andre Udd, Benjamin Helander, Peik Sj'blom, Albert Rehnberg, Vincent Voutilainen, Atte Pakarinen, Eemeli Maijala, Tatu Riihim'ki, Theo Westerlund, Albin J'rvinen, Ian Martin, Rasmus Bl'ssar, Vilhelm Hammarberg.
Bonkur: Tuomas Liine, Ken Sirenius, Jakko Horelli, Jaana Turjas-Nieminen.
Dómarar: Stephen Martens og Angelo Verdonck.


c: text/html

text:
Í øðrum parti, lesa Lý og Arni um nøkur børn, sum møttu Jesusi. Tey tosa í hesum sambandi um hvat ríki Guds er og hvussu tað ber til, at børn hava eitt heilt serligt pláss har.
Versini, sum vórðu lisin standa í Jóh. 6:1-14, Lukas 18:15-17 og Lukas 9:46-48.
Downloada ein PDF við versunum og nøkrum spurningum her.
Í fyrsta parti tosa Lý og Arni um hvat Bíblian er og hvat tað merkir, at hon er Guds orð.
Brotið, sum verður lisið er Lukas 24:13-35.
Her kanst tú takað ein pdf-fíl niður við Bíbliubrotinum og nøkrum spurningum.

robotstxt: allowed

filter: keep


text:
Áki Bertholdsen 16.05.2018 (10:36)
Stovna felag fyri fólk við málsligum trupulleikum
Leygardagin varð stovnandi aðalfundur av IAKM FO, ið er felag sum skal virka fyri rættinum til eitt mál hjá teimum, ið hava málsligar trupulleikar.
IAKM FO er stytting av International Association for the Karlstad Model Føroyar, og føroyska felagið hevur systurfeløg í hinum norðurlondunum.
Forkvinna í felagnum er Magna Jógvansdóttir. Hinir nevndarlimirnir eru Ása Hansen, Eyðbjørg Hansen, Ása Dánjalsdóttir, Fía Petersen og Svanna Dam Joensen.
Tey siga, at felagið tekur støðið í Karlstadháttinum, ið er ein háttur til málmenning, grundað á eina humanistiska menniskjafatan og eina visión um at fremja eitt gott lív fyri tann einstaka
– Hóast nógv arbeiði verður lagt í málmenning, eru tað nógv børn í Føroyum, ið ikki ogna sær mál, men sum mugu hava serliga hjálp, siga tey.
– Í fleiri førum er tað ikki nóg mikið við teimum skipanum, vit hava og tí detta hesi børnini niður ímillum.
– Viðhvørt er talan um at børnini hava sjúku ella brek, har málsligir trupulleikar eru ein avleiðing, men tað er verri enn so altíð og nýggja felagið leggur dent á, at øll, uttan mun til hvat orsøkin til trupulleikan, eiga sama rætt til at menna sítt mál, alt eftir førleikunum hjá hvørjum einstøkum, siga tey.
Tey vísa á, at herfyri var norðurlendsk ráðstevna í Føroyum, har evnið var málmenning eftir Karlstadháttinum.
Stórur áhugi var fyri ráðstevnuni, bæði hjá avvarandi og hjá fakfólk, og tey siga, at tá kom tørvurin á øðrvísi undirvísingarhættum til fólk við málsligum trupulleikum greitt til sjóndar.
Stigtakararnir til felagið halda tí, at stórur tørvur er á at seta kikaran á hetta sera týdningarmikla økið og ætlanin hjá teimum er at kunna um Karlstadháttin. Tey ætla eisini at skunda undir at fáa fleiri vegleiðarar runt um í landinum, og at eggja til at meira føroyskt málmenningartilfar verður útvegað.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Ari av Rana
18.01.2018 - 14:42
Tíðindi > Mentan > Miðlar & fólk
Jákup Mikkelsen, tingmaður fyri Fólkaflokkin, hevur sett Rigmor Dam, landsstýriskvinnu í mentamálum, §52 fyrispurning um málið um frákoyrda tíðindaleiðaran í Kringvarpinum.
Millum annað vil Jákup Mikkelsen hava landsstýriskvinnuna at svara, um hon tekur undir við, at Kringvarp Føroya er sjálvstøðugur almennur stovnur, sum virkar óheftur av politisku skipanini.
Eisini spyr Jákup Mikkelsen, um landsstýriskvinnan tekur undir við, at KVF-stjórin hevur ovast dagligu leiðsluna, og at tað er stjórin, sum setir og loysir starvsfólk úr starvi.
Víðari spyr Jákup Mikkelsen, hví landsstýriskvinnan hevur lovyt Mentamálaráðnum at geva Kringvarpinum tænastuboð, um ikki at seta nýggjan tíðindaleiðara, hóast hægsti myndugleikin fyri Kringvarpið er stýrið, sum skal tryggja, at KVF er og eigur at vera óheft frá allar politiskari uppíblandan.
Og so spyr Jákup Mikkelsen, um landsstýriskvinnan, við sínum tænastuboðum, í veruleikanum ætlar at taka avgerð um, hvør skal virka sum tíðindaleiðari fyri Kringvarpið, og um hvat politiskt motiv hon hevur fyri hesi avgerð móti Kringvarpinum.


text:
Elektrikari
Allar yrkisútbúgvingar eru skipaðar á tann hátt, at skift verður ímillum verkliga læru á góðkendum læriplássi og skúlagongd á yrkisskúla.
El-innleggjarin arbeiðir við innleggjan av sterk- og veikstreymi í t.d. sethús, skrivstovur, virkir, skúlar og umborð á skipum Hetta kann fevna um ljós, hita, motorar, elektroniskar stýringar til flutningsskipanir og framleiðslueindir. Eisini fæst el-innleggjarin viðtele-, teldu-, og antennuinnleggingar.
Útbúgvingin endar við sveinaroynd.
Lærlingar fáa løn í allari útbúgvingartíðini.
Framhaldandi útbúgvingar:
- El-installatør
- KT- og elektronikktøkning
- Framleiðslutøkning
- El-verkfrøðing


text:
Visa/Dankort
Nýtslumøguleikar
Visa/Dankortið kann nýtast:
Nýtsla í sjálvtøkum
- í sjálvtøkum
- í peningastovnum
- í handlum kring stóran part av knøttinum
- á internetinum
Í sjálvtøku sparikassans kanst tú taka út upp til 6.000 kr um samdøgrið. Í sjálvtøkum hjá øðrum føroyskum peningastovnum og donskum peningastovnum, ið nýta SDC, kanst tú taka upp til 5.000 kr um samdøgrið, tó í mesta lagi 2.000 kr hvørja ferð. Hjá øðrum donskum peningastovnum kanst tú taka 2.000 kr út um samdøgrið.
Ert tú ikki staddur í danska kongaríkinum, er tað útlendski peningastovnurin, sum ásetir, hvussu nógv kann takast út í sjálvtøku. Tó í mesta lagi 2.000 kr fyri hvørt samdøgur.
At keypa í handlum
Í danska ríkinum er tað so, at tað er handilin, ið ger av, hvussu stóra upphædd teir vilja avgreiða við Visa/Dankorti.
Uttanlands er tað á sama hátt, men tú kanst í mesta lagi keypa fyri 25.000 kr. 30 dagar á rað.
At keypa á alnetinum
Sama galdandi sum í handlum.
Kostnaður
Visa/Dankortið kostar kr. 200 um árið. Tá ið tú tekur pening út aðra staðni enn í danska ríkinum, verða kr. 30 tiknar í avgreiðslugjaldi hvørja ferð, sama hvussu nógv tú tekur út.
Loynital
Til kortið fært tú eitt loynital, ið bara tú kennir. Tá ið tú brúkar kortið, skalt tú brúka loynital ella undirskrift. Umráðandi er, at eingin annar enn tú kennir loynitalið. Tí má loynitalið ongantíð goymast saman við kortinum.
Um tú missir kortið
Missir tú kortið burtur, skalt tú beinanvegin siga sparikassanum frá. Missir tú kortið burtur, tá ið sparikassin er stongdur, skalt tú seta teg í samband við Nets kundatænastuna á tlf. +45 44 89 29 29, sum svarar alt samdøgrið.
Aldursmark
Tú skalt vera 18 ár, um tú skalt hava Visa/Dankort. Eisini skalt tú lúka tær treytir, ið annars verða settar, tá ið kort verða útflýggjað.


text:
Bókhald frá grundini | 28. - 30. mai 2018
Kom við til eitt av okkara populerastu skeiðum
Seinast var útselt!
Kom og lær teg bókhald frá grundini uppá 3 dagar, eingin forkunnleiki krevst
Kundi tú hugsað tær at fingið innlit í bókhald heilt frá grundini? At lært um debet og kredit, kassaroknskap, MVG, vøruroknskap, kontobygnað o.m.a.? Uppá 3 dagar lærir tú tað grundleggjandi, so tú kanst koma í gongd.
Tú lærir øll tey vanligu grundleggjandi bókhaldshugtøkini. Tvs. líka frá hvat debet og kredit er til kontobygnað, kassaroknskap, skuldarar, ognarar, MVG, roknskaparuppseting v.m.
Egið virkið? Arbeiðir tú við bókhaldi? Í banka? Á skrivstovu?
Skeiðið er sera viðkomandi fyri teg, um tú hevur hevur egið virkið, arbeiðir á skrivstovu ella um tú kundi hugsað tær at arbeitt við bókhaldi ella á skrivstovu. Eisini er skeiðið gott fyri teg, um tú bara kundi hugsað tær at fríska vitanina upp ella koma nærri bókhaldshugtøkunum.
Skeiðið krevur ongan forkunnleika - undirvíst verður á byrjanarstøði, so øll kunnu vera við.
Úrtøka
Tú fært grundleggjandi fatan um bókhald og aftaná skeiðið ert tú nógv betur før/ur fyri at arbeiða við bókhaldi og kanst fara í gongd við evt. egið minni bókhald. Á skeiðinum sleppur tú m.a. at royna at bóka í føroysku bókhaldsskipanini Sirius, sum fleiri bókhaldarar brúka.
Brellbitar úr skránni
- Grundleggjandi fatan av bókhaldi
- Góðan bókhaldssiður og týdningin av regluligum bókhaldsarbeiði
- Dupulti bókhaldshátturin (Ogn, Skuld, Eginpeningur, Kontohugtakið)
- Kontobygnaður
- Vøruroknskapur og kostnaður í handilsvirkjum
- Kassaroknskapur
- MeirVirðisGjald
- MVG-Ognarar og Skuldarar
- Roknskaparuppgerð og roknskaparuppseting
Undirvísari: Tummas Jacobsen
Tummas Jacobsen hevur drúgvar royndir sum undirvísari og hann er sera væl dámdur. Eftirmetingarnar eru í top. Synergi hevur havt samstarv við Tummas í fleiri ár, ma. undirvísir hann á okkara vælumtóktu Excel skeiðum. Eisini hava vit fleiri ferðir havt bókhaldsskeið, har hann hevur undirvíst. Eisini her, fær hann top eftirmetingar.
Hjá Tummas kanst tú verða 100% vís/ur í, at tá tú ert í iva um eitthvørt á skeiðinum, so vil hann svara tær, soleiðis at tú skilur tað. Og tað er óansæð, hvørjum støðið tú ert á frammanundan.
Umframt at undirvísa, so arbeiðir Tummas sum eitt nú bókhaldari. Hetta merkir, at hann dugur ikki einans allar funkurnar í einum bókhaldsprogrammi ella alt tað teoretiska, men hann dugur eisini væl alt tað praktiska rundan um eitt bókhald, at seta seg inn í tína støðu og hvørjum tú hevur tørv á. Og tá er nógv lættari hjá tær at fáa undirvísing frá honum.


text:
Tá kommunali byggimyndugleikin nýtir heildarmetingina í byggimálsviðgerðini í sambandi við ásetan av einum ella fleiri av teimum byggiregulerandi viðurskiftunum í kap. 2.3.2-3.5, skal kommunali byggimyndugleikin hava niðanfyri nevndu viðurskifti við í metingini:
Nevndu viðurskifti í stk. 1, nr. 1-6 eru at rokna sum rættarliga bindandi avmarkingar fyri kommunala byggimyndugleikan í sambandi við meting av byggiregulerandi viðurskiftunum, og lýsa viðurskiftini, sum kommunali byggimyndugleikin lógliga kann nýta í heildarmetingini og leggja til grund fyri síni avgerð.
Í metingini av, um vavið av eini bygging er hóskandi í mun til nýtsluna, skal atlit takast at ásetingunum í kap. 2.3.2 – 2.3.5. Tey einstøku atlitini hava ikki sama týdning fyri alla bygging. Til dømis:
Við øki skilst øki, sum er lagt av til eitt nú frítíðarhúsaøki, einbýlishúsaøki, vinnuøki ella bygt øki, sum eftir útsjónd ella eyðkenni verður roknað sum eitt avmarkað øki. Í sambandi við bygging má metast um eyðkennið í grannalagnum. Ber ikki til at meta um, hvat vanligt er, ella um bygt verður í einum nýavløgdum øki, skal dentur leggjast á dámin, ið miðað verður ímóti í økinum. Ásetingarnar í eini byggisamtykt viðvíkjandi grundøkjastødd, hæddarvídd, tal av hæddum og hæddar- og fráleikaviðurskiftum er tað, ið miðað verður ímóti í økinum.
Meting eigur at verða gjørd av týdninginum av ljósviðurskiftunum bæði í mun til nýtsluna av ognini og ávirkanina av byggingini á grannabygging.
Ásetingin fevnir um økir, har ymiskar økisásetingar liggja uppat hvørji aðrari, og atlit verður tikið at eyðkennunum á grannaøkjunum á sama hátt, sum fyrilit verður tikið fyri ásetingunum í kap. 2.3.1, stk. 1. nr. 1-5, har, umframt landafrøðiligu økisásetingarnar annars, einans verður tikið atlit at ætlanini við eyðkenninum í byggingini í húsalinjuni, býlinginum/býarpartinum ella umhvørvinum. Tað er ikki altíð, at eyðkennið á grannaøkinum er viðkomandi í sambandi við øll byggiregulerandi viðurskifti. T.d. kann hetta koma fyri í sambandi við umbyggingar, sum bara fevna um broytingar í einum ella fáum byggiregulerandi viðurskiftum.
Tað eru bara byggingar, sum ikki ella bara lutvís uppfylla ásetingarnar í byggirættinum, sum ítøkiliga skulu heildarmetast sbrt. ásetingunum í kap. 2.3.1-2.3.5.
Heildarmetingin eigur at fevna um øll viðurskifti í kap. 2.3.1 til kap. 2.3.5, eisini hóast tey ikki hava líka stóran týdning fyri ta ítøkiligu byggingina.


text:
Starvsnæmingur í Dímunar skúla
8. februar 2015
Seinsu tvær vikurnar hevur Karstin í Húsinum veri í Dímun í starvslæru. Hann gongur í 9. flokki í Kollafjarðar skúla.
Fyrru vikuna royndi hann seg sum lærara í skúlanum. Tað er helst nakað ørðvísi undirvísing, enn hann sjálvur er vanur við. Í Dímun eru, bert tveir næmingar. Hann tók virknan lut í undirvísingini, m.a. gekk dansurin listuliga onkran dagin.
Seinnu vikuna royndi hann bóndalívið í Dímun. At fáast við seyð er ikki ókent fyri Karstin og tað sást eisini aftur í arbeiðinum. Her var hann serliga við til at røkja fjósið og at garva skinn.
Stuttligt við so hugaðum ungfólki.
« Aftur


text:
Á FJALLI AT VIGA SEYÐIN HJÁ BÚNAÐARSTOVUNI
Týsdagin 23. august 2016 vóru vit á fjalli á Búnaðarstovuni. Hetta fjallið, sum er ein liður í skrásetingini í seyðahaldinum, er tað triðja árið á rað, har vit viga seyðin í august mánað og ætlanin við hesum arbeiðinum er fyrst og fremst at fáa hagtøl til vega, sum kunnu vera til hjálpar hjá bóndum og røktingarmonnum, og annars øllum, sum fáast við seyð.
August er ikki vanlig fjalltíð, kortini er hetta triðja árið á rað, har ið vit viga seyðin í Heygshaga í august mánað. Hetta fjallið kann geva okkum svar uppá ymsar spurningar, t.d. hvussu nógv lombini tyngjast seinastu vikurnar undan fletting. Tað kann vera hent at vita hjá teimum, sum fletta tíðliga at selja feskt, fyri at kunna áseta rættan søluprís. Vit máta hita og avfall á Búnaðarstovuni, og tá hesar seyðaskrásetingarnar eru gjørdar í fleiri ár, fáa vit væntandi eina greiða mynd av, hvussu nógv veðrið ávirkar vektina.
Niðanfyri standandi stabbamynd vísir eina samanbering av miðallambsvektunum tey seinastu fýra árini.
Sammeta vit tey seinastu trý árini, er munurin hesin:
Atlit skal takast til, at vit ikki altíð fara á fjall sama dag ár um ár og skulu tí uml. 250 g. leggjast afturat fyri dagligan vøkstur. Um vit tá rætta okkum til 23. august hvørt ár, verður munurin hesin:
Eftir hesum, kunnu vit siga, at lambsvektin í august er tann higartil besta, sum vit hava skrásett hesa tíðina á árinum. Eisini er tað áhugavert at síggja, hvussu nógv lombini í ár hava ment seg frá royting og fram til 23. august.
Nevnast kann, at tyngsta lambið í august í fjør vigaði 49 kg í mun til 52,5 kg í ár og lættasta lambið í august í fjør vigaði 19 kg í mun til 19,5. kg í ár.
Ærnar hava verið støðugt væl fyri í ár, og ársvektkurvan hjá teimum líkist væl teirri fyri 2014. Sí stabbamynd niðanfyri
Um vit greina hagtølini hjá okkum í framleiddan biomassa (lívmegn) fyri august mánað í ár mótvegis august í fjør, fáa vit hesi úrslit.
Ærsvektir, áseyðatal og biomassi av óm í Heygshaga í august mánað árini 2015 – 2016:
Lambsvektir, lambatal og biomassi av lombum í Heygshaga í august mánað árini 2015 – 2016:
G.g. tølini eru javnførd fyri dagamuni.
Út frá hesum tølum síggja vit, at í ár í mun til í fjør, hava vit lækkað áseyðatalið við níggju óm, hava 25 lomb fleiri enn í fjør og hava higartil í ár ein biomassa á lombum, ið er stívliga eitt tons meiri enn í fjør – hetta kann skiljast sum meir vinningur av framleiðsluni mótvegis árinum í fjør. Givið er, at veðrið hevur sína ávirkan, og var árið í fjør eitt av ringastu seyðaárum í mannaminni.
Kortini hava vit í ár fleiri lomb uppá ærina, færri ær og hægri lambatal enn í 2015. Orsøkirnar til hesa gongdina eru fleiri, og skulu vit tí sjálvandi vera varin við at gera endaligar niðurstøður, fyrr enn vit hava endurtikið skrásetingarnar í fleiri ár.
Vit mugu brúka vit og skil og taka fyrivarni og taka tey fyrstu úrslitini sum ábendingar.« Aftur


text:
Asia verður samanborið við Bermuda Tríhyrningin
Talið á álvarsomum óhappum í skipaferðsluni í Asia hevur seinastu seks mánaðirnar verið so stórt, at stóra týska tryggingarfelagið Allianz nú skírir Eystur- og Landsynningsasia sum eitt vanlukkuligt “blackspot” og samanber tað við duldarfulla Bermuda Tríhyrningin.
Økt skipaferðsla og vánaligur sjómansskapur í asiatisku farvøtnunum eru týdningarmiklar orsøkirnar til vøksturin í talinum á óhappum á sjónum, sum ofta hava kravt mannalív.
Samanstoyturin herfyri millum 164.000 dwt stóra tangaskipið Sanchi og 76.000 dwt stóra farmaskipið CF Crystal, har øll manningin á Sanchi - 32 mans - doyði, er triðstørsti samanstoyturin í Asia, sum hevur kravt mannalív seinastu seks mánaðirnar.
Í juni í fjør stoytti oyðarin USS Fitzgerald saman við NYK-bingjuskipið ACX Crystal skamt uttanfyri Tokyo Flógvan í eini vanlukku, sum kostaði sjey amerikonskum sjómonnum lívið. Amerikonsku myndugleikarnir hava síðani givið “vánaligum sjómansskapi” á báðum skipum skyldina fyri vanlukkuna.
Bert tveir mánaðir seinni var aftur galið hjá einum amerikonskum oyðara. Hesa ferð var tað USS John MCCain, ið stoytti saman við 50.800 dwt. stóra tangaskipið Alnic út fyri Singapore. 10 amerikonsk sjófólk doyðu. Tá fingu “vánalig dømievni” hjá US-yvirmonnunum á John McCain skyldina.
Óhappini í asiatisku farvøtnunum eru nóg mong til, at Allianz Global Corporate & Specialty (AGCS) lýsir tey sum blackspot fyri óhapp og samanber tað við gátuføra Bermuda Tríhyrningin.
Greiningarnar hjá Allianz vísa, at Asia er tað økið i heiminum, sum í 2016 hevði størsta talið av skipbrotum - 34 - ella 40 pst. av heimsins samlaða tali hetta árið.
"Her er ikki bert nógv ferðsla, men eisini ofta ringt veður, og sjálvt um eg ikki vil gita um orsøkina til Sanchi-vanlukkuna, eru nøkur trygdarviðurskifti í økinum, sum ikki eru so høg, sum ein kundi roknað við í mun yil altjóða krøv,” sigur Rahul Khanna, kapteynur, ið er leiðari fyri marine risk consulting í AGCS.
Kelda: TradeWinds/maritimedanmark.dk.


text:
Ráð og vegleiðing
Óttast tú at koma í neyð ella eru trupulleikar longu íkomnir av tí støðu, tú ert komin í, so vend tær til Almannaverkið. Tað eru nógvar sosialar hendingar, sum kunnu skapa ótta, sorg og iva um framtíðina.
Fyri at nevna nøkur dømi um hendingar í lívinum, sum kunnu hava við sær tørv á ráðum, vegleiðing og stuðli frá Almannaverkinum kunnu nevnast
· sjúka ella skaði
· arbeiðsloysi
· at fáa barn einsamallur
· at blíva skildur ella koma í einkjustøðu
· at fáa eitt sjúkt ella brekað barn
· at hjúnafelagin ella sambúgvin verður sjúkur
· o.fl.
Slíkar hendingar kunnu eisini hava við sær fíggjarliga broyting, sum er torfør at yvirskoða og kanska eisini at loysa sjálvur. Almannaverkið kann vegleiða um, hvussu verandi trupulleikar í løtuni kunnu loysast og hvussu tú sjálv/ur frameftir kanst loysa trupulleikar, sum íkoma.
Tú kanst venda tær til ta deild hjá Almannaverkinum, sum er í økinum, tú býrt. Bið um tíð til eina samrøðu við sosialráðgeva um tínar umstøður.
Kanska kann deildin sjálv hjálpa tær, ella hon kann vísa tær til aðra serdeild á Almannaverkinum ella annan myndugleika, sum kann hjálpa.
Dagført tann 24-01-2013


text:
Tónleikarar hittast í Tórsgøtu
Dan Klein --- 03.09.2017 - 09:19
Leygardagin 16.september hittist føroyskur tónleikur í Tórsgøtu, tá Punkt verður hildið á triðja sinni, her kunnu tónleikarar, tónleikaídnaðurin og tónleikaáhugaði hitta sínar javnlíku.
Um dagin verður loppumarknaður við tónleikaútgerð og øðrum, ið hevur við tónleik at gera. Eisini framførslur, framsýningar og framløgur at síggja.
Um kvøldið verður veitsla fyri tónleikarar. Veitslan er ókeypis einans fyri tónleikarar, og tilmelding til veitsluna kann gerast her. Sjálvandi er avmarkað atgongd.
Tiltakið er fyri tónleikarar og tónleikaáhugaði, og tað eru tónleikarar og tónleikaáhugaði, ið skulu geva tiltakinum innihald. Hevur tú eitt LP savn, ið tú vilt av við, ella hevur tú autografina hjá Ian Gillan frá vitjanini í 1992, ella G-strongin hjá gimpinum frá Prix Føroyar finaluni í 2001, ella kanska eitt av babyhøvdunum hjá Byrta. Ella vilt tú av við tína wow pedal ella tín Marshall forsterkara, ella vísa fram títt savn av gomlum pallpassum, vit geva tær høvið, at koma við tínum tingum, og høvið hjá øðrum at koma við sínum forvitni ella keypihugi.
Ynskir tú at sýna okkurt fram ella selja okkurt kanst tú melda teg til her. Til ber at hava egið borð, ið man umsitur sjálvur, ella kanst tú fáa tínar lutir á felagsborðið
Punkt verður frá kl. 14-17 leygardagin 16. september, síðan verður ruddað av til veitsluna, ið byrjar kl 20.
Koda stuðlar tiltakinum.


text:
Vinnudagurin er eitt tiltak, ið gevur vinnulívsfólki høvi at møtast og kjakast um vinnulig evni og at knýta samskiftisnet, sum er týdningarmikið fyri menningarmøguleikan hjá tí einstøku fyritøkuni. Á skránni plaga at vera fleiri fyrilestrar, ið skulu geva íblástur til vinnulívsfólk.
Eitt av endamálunum við Vinnudegnum er eisini at velja Ársins Virki og Ársins Átak fyri at menna vinnuligan hugburð og at økja virðingina fyri vinnuni hjá myndugleikunum og vanliga borgarinum. Eisini er hetta at geva virkjum, ið hava klára seg væl, eitt herðaklap.
Um kvøldið verður skipað fyri veitlsu, har luttakarar hava møguleika at hitta samstarvsfelagar í veitsluhýri afturvið góðum mati og undirhaldi.


text:
Verkhśsiš Stķggjur er partur av eind 9 ķ Trivnašardeplinum.
Samband fęst viš eindarleišsluna her
Verkhśsiš Stķggjur
Heišavegur 37
600 Saltangarį
Tlf.: 448944 ella 297635
Teldupostur: verkstiggjur@av.fo
Verkhśsiš heldur til į Hųgabóli ķ Saltangarį, har 26 borgarar viš menningartarni arbeiša ķ verkhśsinum. Ķ verkhśsinum gera arbeišsfólkiš ymiskar lutir; bundin og seymaš plųgg og lutir, ymiskar lutir śr tręi, sum havaborš, skamlar og hillar, umframt kort, nissur, smykkur og mangt annaš. Av og į veršur skipaš fyri listaframsżning, har arbeišsfólkiš sżnir fram sķnar mįlningar.
Arbeišsfólkini taka annars lut ķ tiltųkum sum eru ķ nęrumhvųrvinum, sum Laksatorg, Mentunardagar, stevnur o.a.
Arbeišsfólkini fara į hvųrjum įri į summarlegu ķ Fųroyum. 2-3 hvųrt įr veršur fariš uttanlands at feršast. Jólahugni fyri arbeišsfólk og avvaršandi er į hvųrjum įri.
Verkhśsiš hevur sųlubśš har lutir, virkašir ķ verkhśsinum, verša seldir. Sųlubśšin hevur opiš yrkadagar frį 9.00- 16.00, tó frķggjadag til kl. 14.00. Jólasųla er eisini į verkhśsinum hvųrt įr.
Verkhśsiš hevur eina Facebook sķšu sum kallast Verkhśsiš Stķggjur. Hana finnur tś her
Fimm nįmsfrųšingar og ein handverkari arbeiša ķ verkhśsinum.
Dagført tann 23-08-2016


text:
Kvøldsveimarar flúgva frá tí tað fer at skýma og út á náttina. Teir eru helst teir sermerktastu av øllum náttfirvaldum.
Nógvir kvøldsveimarar hava langan sevil. Kvøldsveimarar eru teir firvaldarnir, sum hava longsta sevilin. Sevilin á onkrum kvøldsveimara kann gerast 30-35 cm langur. Hetta er tríggjar ferðir so langt, sum kroppurin er til longdar.
Tá ið kvøldsveimarar setast at hvíla seg, halda teir vanliga veingirnar flatar, og teir eru bendir afturá sum veingirnir á einum jettjagara.
Næstan allar ormverunar hjá kvøldsveimarum hava eitt horn á afturpartinum. Ormveran hjá elpenor-drotningarfirvaldi kann toyggja bringuna so hon minnir um trantin á fíli (elefanti).
Kvøldsveimarar eru sjáldsamir gestir í Føroyum. Higartil eru sjey ymisk sløg í kvøldsveimaraættini skrásett her.


text:
Áki Bertholdsen 29.01.2018 (15:45)
Sólskinssøga í Havn heldur fram í tryggari legu
– Hetta hevur verið ein sólskinssøga fyri Havnina.
Tað er skoðsmálið, íverksetarahúsið, Hugskotið, fær frá Boga Andreasen, býráðslimi í Havn, og formanni í vinnunevndin.
Hugskotið varð sett á stovn í 2014 og fyribils var talan um eina royndartíð. Men hetta hevur hepnast so mikið væl, at í gjárkvøldið samtykti Tórshavnar Býráð at gera Hugskotið til eina varandi skipan. Og sostatt fer íverksetarahúsið í Havn at halda fram.
Endamálið við Hugskotonum, er, at gera tað lættari hjá íverksetarum at gera síni hugskot til veruleika og har kunnu íverksetarar fara at savna vitan og fáa stuðul og vegleiðing um fígging, vørumenning, útflutning, og annað, sum har til hoyrir.
Bogi Andreasen sigur, at Hugskotið hevur verið ein sólskinssøga og nú tað er flutt í Sjóvinnuhúsið, hevur Hugskotið pláss fyri at hava 27 íverksetarar inni. Og hann legði afturat, at hesa tíðina Hugskotið hevur verið til, hava 350 íverksetarar og fyritøkur verið í Hugskotinum og fingið rágeving.
– Hetta vísir, hvussu stórur tørvur hevur verið á Hugskotinum, leggur hann afturat. Hann vísir eisini á, at tað eru ikki bara nýstovnað virki, sum hava verið í Hugskotinum, tí fleiri av teimum hava eisini verið verandi fyritøkur, sum hava leitað eftir ráðgeving til ymiskar avbjóðingar.
Bergun Kann tekur undir við at stuðla Hugskotinum, tí hon vísir á, at í longdini fær kommunan eisini inntøku burtur úr tí vinnuliga virksemi, Hugskotið leggur lunnar undir.
Gunvør Balle sigur, at tað er ógvuliga fá av teimum, sum hava verið í Hugskotinum, sum hava slept sínum ætlanum, tvørtur ímóti eru nógvar av teimum vorðnar til veruleika.
Og Annika Olsen, borgarstjóri, legði dent á, at hetta sæst aftur í kommunukassanum, tí í fjør fekk Tórshavnar Kommuna tvær ferðir so stóra inntøku av partafelagsskatti, sum mett varð við ársbyrjan. Tá ið fíggjarætlanin fyri 2017 varð løgd, varð mett, at inntøkan av partafelagsskatti fór at vera 25 milliónir í fjør, men nú árið er gjørt upp, vísir tað seg, at hon verður 50 millónir.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Seeing + hearing saturday. In order of appearance.
Hymns From Nineveh (Odeon @ 13.00)
OFWGKTA (Cosmopol @ 15.45)
Elektro feat. John Tchicai (Gloria @ 17.00)
TV On The Radio (Arena @ 18.00)
Kloster (Gloria @ 19.00)
James Blake (Cosmopol @ 20.00)
Yelle (Odeon @ 21.00)
The Strokes (Orange @ 22.30)
Chris Cunningham (Arena @ 23.30)
Deadmau5 (Orange @ 01.00)
Lykke Li (Arena @ 01.30)
6/27/11
6/26/11
Roskilde '11 Jukebox - Friday
What we're planning to see + hear. In order of appearance.
Electric Wizard (Pavillion @ 12.00)
Bright Eyes (Arena @ 14.00)
Ölöf Arnalds (Gloria @ 15.00)
The Raveonettes (Orange @ 17.00)
Matthew Dear live band (Cosmopol @ 18.30)
Mastodon (Orange @ 19.30)
How To Dress Well (Gloria @ 21.00)
Portishead (Orange @ 22.30)
Portishead will no doubt be good but it sucks that there's overlap between them and:
Swans (Odeon @ 23.00)
Afterwards we might catch a bit of:
DJ Koze (Cosmopol @ 00.00)
Before we head over to:
M.I.A. (Orange @ 01.00)
and if we're still up to it end the night with:
Iceage (Odeon @ 03.00)
Electric Wizard (Pavillion @ 12.00)
Bright Eyes (Arena @ 14.00)
Ölöf Arnalds (Gloria @ 15.00)
The Raveonettes (Orange @ 17.00)
Matthew Dear live band (Cosmopol @ 18.30)
Mastodon (Orange @ 19.30)
How To Dress Well (Gloria @ 21.00)
Portishead (Orange @ 22.30)
Portishead will no doubt be good but it sucks that there's overlap between them and:
Swans (Odeon @ 23.00)
Afterwards we might catch a bit of:
DJ Koze (Cosmopol @ 00.00)
Before we head over to:
M.I.A. (Orange @ 01.00)
and if we're still up to it end the night with:
Iceage (Odeon @ 03.00)
6/25/11
Roskilde '11 Jukebox - Thursday
What we're planning to hear + see. In order of appearance.
Tame Impala (Odeon @ 18.00)
Foals (Arena @ 20.00)
Iron Maiden (Orange @ 21.30)
...and then what's left of:
02.00 PJ Harvey (Arena @ 22.00)
Tame Impala (Odeon @ 18.00)
Foals (Arena @ 20.00)
Iron Maiden (Orange @ 21.30)
...and then what's left of:
02.00 PJ Harvey (Arena @ 22.00)
6/17/11
ORKA: Óró - nakrir tankar
Orka: Óró (2011)
Eg havi nú í eina tíð livað við Óró, plátu nummar tvey frá Orka, og gjørt mær nakrar tankar um hana. Eri dekan ov inhabilur til at skriva eitt ummæli - havi kent limirnar í nógv ár, og arbeitt saman við teimum í ymsum samanhangum - so hetta verður eitt viðmæli.
Debutplátan Livandi Oyða umboðar í mínari verð eitt ómetaliga sterkt konsept. Sameiningin av býi og bygd, tí urbana og tí rurala, er einki minni enn genial.
Henda sameinda dualisma fevnir eisini um sjálvan bygnaðin og raðfylgjuna: á síðu 1 er tilfarið, ið upprunaliga var innspælt í fjósinum Innan Glyvur um jóltíðir í 2005, og á síðu 2 finnur ein remix frá Deadverse (Alap Momin), 3rd Eye Foundation (Matt Elliot), Bookworms og Com-Data (Jens L. Thomsen og Ólavur Jákupsson).
Fimm upprunaløg eru á síðu 1, og hvørt av teimum hevur fingið eitt remix á síðu 2. Tey fimm remixini eru í somu raðfylgju sum teirra originalar á síðu 1. Gjøgnumført.
Debutplátan Livandi Oyða (kom út í Føroyum í 2007)
Talan er eftir mínum tykki um feitasta savn av remixum, ið higartil er framt í sambandi við eitt føroyskt navn. Eitt nú eru experimental hipp hopp útferðin "Í mínum æðrum (Deadverse RMX)" og dapurt reikandi ljóðkollasjan "Volmar letur eygað aftur (3rd Eye Foundation RMX)" dømi um tvey fantastiska væl avstaðfarin remix.
Remix parturin og plátan sum heild fekk annars eina rættiliga lunkaða viðgerð í eitt nú Dimmu og í Kringvarpinum. Tað helt eg var spell, tí tilfarið er av høgari góðsku, og tá tað harafturat verður latið í ein konseptuelt gjøgnumførdan ham, átti móttøkan at verið hareftir.
Tað skal tó nevnast at systur mín (inhabiliteturin veksur í hvørjum) gav plátuni fult stigatal, 6 út av 6, í Sosialinum. Gott at onkur var vakin í tímanum...
Ná, nokk um tað. Nýggj pláta er úti. Óró.
ORKA. Pressumynd.
Tað er áhugavert at ORKA hesuferð hava nýtt somu tilgongd sum á fyrru plátuni: skapað okkurt burturúr ongum.
Hóast nýtt tilfar var skrivað meðan túrað var við Livandi Oyða, var farið undir upptøkurnar uttan sangir; uttan frammanundan outlinaði hugskot. Limirnir høvdu einans upptøkuútgerð, mikrofonir og eina "location", ið hesuferð gjørdist Saltfiskasølan í Havn. Ljóðkeldurnar vóru funnar á staðnum, og síðani smíðaðar og formaðar og settar saman í rútmiskar og klangligar strukturar.
Hetta háttalagið hongur eisini nógv saman við navninum á bólkinum; "Orka", energi, ið verður til í samspæli millum luttakandi tónleikararnar, men tó ikki er tengd at nøkrum statiskt galdandi frymili. Konseptið er plastiskt og í áhaldandi broyting, og fevnir eisini um skiftandi manningina í bólkinum.
Minnist at eg eina seina nátt úti á Lombardigade á Amager proklameraði at "eingin fastur limur er í Orka! Ikki eingong Jens!"
Var í so glaður tað løtuna. Lítil ivi er um, at Jens er snúningsásurin í Orka. Heilin. Uttan hann var einki Orka. Men áhaldandi broytingin og bólksins modus operandi, eru talandi dømi um hvussu sterkt konseptið er, ið Jens hevur borið í heim.
Orka á 2011 túringini: Høgni Lisberg og Ólavur Jákupsson ovast, Alap Momin og Jens L. Thomsen niðast. Uni Árting er við á plátuni, men ikki avmyndaður her.
Tá útlendskir miðlar skulu samanbera Orka, verður víst á týsku Einstürzende Neubauten so at siga hvørja ferð. Hetta er heldur ikki heilt burturvið, men mær tykir at ein annar týskur bólkur er uppaftur meira viðkomandi, tá vit tosa Orka og referansur.
Bólkurin eg hugsi um eitur Faust. Í (frálíku) BBC dokumentarini Krautrock: the rebirth of Germany síggjast tveir limir í Faust spæla uppá blandimaskinu í einum fjósi. Hetta er nógv mest ítøkiliga og beinrakna referansa eg havi sæð uttan úr heimi. Tað er okkurt við hugburðinum, andanum og listarligu tilgongdini, ið Orka og Faust hava í felag.
Faust. Mynd: Manuel Wagner
Eitt annað viðkomandi navn eru hipp hopp pionerarnir Public Enemy, hvørs massivt samplaðu wall of sound kollasjur og ágangandi "in your face" tilgongd livað víðari í eitt nú støvutu 90'ara trip hop sósini hjá Tricky, Massive Attack og Portishead, og í uppaftur nýggjari amerikonsku duo'ini Dälek, har annar limurin er Alap Momin, ið stóð fyri áðurnevnda "Volmar letur eygað aftur (3rd Eye Foundation RMX)" og nú er við í Orka. Hjá Dälek er hipp hopp arvurin frá Public Enemy settur inn í ein experimental/shoegaze/IDM samanhang.
Tað áhugaverda er at Dälek hava gjørt plátu saman við omanfyrinevndu Faust. Plátan Derbe Respect, Alder (2004) er úrslit av samstarvið bólkarnar millum. Faust innspældu tað mesta av tónleikinum, og Dälek tóku síðani yvir og manipuleraðu tilfarið víðari til tað sum hoyrist á lidnu plátuni.
Hesir ymsu træðrirnir hava onkursvegna funnið sær veg niður í tað mold, hagani Orka sprettur. Ein munur er tó, at meðan ættfadrarnir Public Enemy samplaðu longu innspældan tónleik (á LP), fara ORKA út í óvæntaði støð at leita eftir ljóðum og ljóðførum.
Teir leita og síggja út sum rockarar ímeðan. Mynd: Ólavur Jákupsson
Ein fyrimunur við hesum, er at ljódligi alheimurin hjá Orka er sera egin. Hóast íblástur hómast frá undangongumonnunum omanfyri, setið eg ikki konkretu ljóðmyndirnar beinleiðis í samband við annan tónleik. Hetta er kanska serliga galdandi fyri rútmisku ljóðini, ið fungera sum trummur og ásláttur av ymsum slag.
Ein ella onnur gigantisk metal hurð niðri á Saltsøluni í Havn hevur sín egna klang, og hesin hevur ongantíð áður verið at hoyrt á plátu. Inntil nú.
Útrykkið á Óró er myrkt. Sera myrkt. Flestu ljóðini ferðast bókstaviliga í myrkaru frekvensunum. Bassur og dun og svartur pulsur. Hetta riggar væl, tí dragandi røddin hjá Ólavi er ljósi kontrasturin, ið sveimar omaná.
Orðini eru eitt sindur duld, og ein fær brotamyndir við á vegnum. Jú meir ein lurtar, jú fleiri setningar og orð leggur ein merki til.
Hetta at goyma sær orðini eitt sindur, kann ofta vera eitt feitt trick, og fær meg at hugsa um My Bloody Valentine og aðrar shoegaze bólkar, ið gera nógv burturúr at javnseta røddina við hini ljóðførini.
Dälek eru t.d. eyðkendir av hesum shoegaze estetikkinum, so tað kann vera at tað er íkomið umvegis Oktopus og hansara leiklut á útgávuni. Ólavur hevur eisini mangan gjørt sær dælt av hesum eitt sindur "dulda" sangháttinum. Eg haldi tó at tað sagtans ber til at fylgja við í tekstunum. Um ein tímir og ger sær ómak og hevur oyruni til tað.
Á fyrru útgávuni vóru yrkingar hjá Jóannesi Nielsen latnar í tónlistarligan ham, men á Óró hevur Jens sjálvur skrivað tekstirnar. Mær dámar væl nógv av tí, ið eg tekstliga havi bitið merki í. Fari her at nerta við okkurt, men ikki alt. Byrjunarlagið "Órógv" sigur m.a.:
eg síggi langt inn í teg
langt inn í brotna landið
alt tað, ið var, er tað, ið verða skal
eg kavi djúpt inn í tað lovaða
eg síggi fram og aftur
alt tað, ið var, tað verður
Hetta leiðir mínar tankar á tvinni støð í Bíbliuni; tá Móses stendur og hyggur inn í lovaða landið, ið hann hevur leitt fólkið til, men tó ikki sleppur inn í sjálvur, og eitt vers í Prædikaranum:
"Tað, ið verið hevur, er tað, ið verða skal, og tað, ið hent hevur, er tað, ið henda skal, og einki nýtt er undir sólini." -Præd. 1.9
Týdningarnir eru tó ikki bara bíbilskir ella religiøsir. Hetta kann t.d. eisini fatast sálarliga; at hugt verður inn í innara landslagið.
Fái eitt sindur kensluna av at vit rísa upp úr fornum - at hetta er ein nýggj byrjan, ein kagan inn í ein nýggjan heim - men at hetta nýggja samstundis verður vovið úr sama teppi sum tað, ið frammanundan kom. Í næsta lagnum "Betri Tíðir" verður m.a. sungið:
umaftur og umaftur
læra vit av feilum okkara
jørðin melur runt og runt og runt
og vit blíva størri og sterkari
Eg havi næstan hug at kalla hetta evolutións gospel (!), og síggi hetta sum eitt framhald av byrjunarlagnum "Órógv", ið m.a. tosar um eina rødd í eini á. Í "Betri Tíðir" verður tosað um at tingini henda umaftur og umaftur - ein variatión av Prædikaranum omanfyri - men hesuferð er endurtøkan positiv; vit læra av feilum okkara og gerast "størri og sterkari". Umaftur og umaftur. Eitt bæði lívfrøðiligt og andaligt vend tykist vera komið í.
Evolutiónstankin hómast annars eisini í "Rúmdardrongurin":
eg eri føddur av nýggjum
eg eri úrreivdur
eg eri komin niður úr trøunum
eg havi stoypt mín egna Gud
nú er tíð at siga farvæl til rúmdardrongin
Eru vit komin so langt sum til ber her á jørðini? Er næsta stopp úti í rúmdini? Eitt sindur av Star Trek og "the final frontier" yvir hesum, um enn eg ivist í um tað er júst Star Trek, ið Jens hevur havt í tonkunum. Hvussu enn er og ikki; tíðin er komin at biðja rúmdardronginum farvæl.
Eitt hitt vakrasta lagið á Óró er "Aldan Reyð", ið m.a. sigur:
nakin oyða
hitasuð
skola kvirr
sólaráin
lekur út brunatár
á roðini
himmalsárið skrædnaði
opaði varrar
úr svartanum
goysti aldan reyð
í tí stóra djúpinum
allar keldur
opnaðu seg
og brimgarðurin brast
Teksturin spælir sær við kontrastfyltar myndir av eldi og vatni. "Sólaráin", "brúnatár", "aldan reyð". Myndir av av eldgosi og flótandi lava vera manaðar fram fyri innara eyganum, hóast lýsingar- og navnorðini hava við vatn at gera; "skola", "áin", "tár", "goysa", "aldan", "keldur" og "brimgarður". Feitt og livandi yrkt, haldi eg.
Fyrra plátan æt Livandi Oyða. Eitt rættiliga sigandi heiti fyri eitt land sum Føroyar, hvørs landslag á mangan hátt er oyði og bert, og tó ber tekin um lív frá menniskjum, seyði o.s.fr. Í "Aldan Reyð" verður tosað um eina "nakna oyðu", og um ættarliðið, ið "liggur spjatt".
Veit ikki hvørt tað loysir seg at fara ov nógv í smálutirnar afturat við hesum. Har er sumt, ið eg eisini kundi komið inn á, men eg haldi at tú, góði lesari, skalt ogna tær eitt eintak av Óró, og koma fram á tað sjálv/ur. Eg haldi meg alt í alt kunna siga, at tað býr ein djúp melankoli aftanfyri úttrykkið á Óró. Tað sama var eisini galdandi á Livandi Oyða. Sterkt og sorgblítt. Tað er hvat tað er. Vert at fara eftir og kanna nærri.
Tí Óró er ein pláta sum veksur, so hvørt ein lurtar, og komið verður nærri inn at tí, sum gongur fyri seg á henni. Hetta er ein nokkso mystiskur og duldur heimur at byrja við, men hevur tú fyrst fingið fótin innum, so hevur tú hug at vera verandi og orientera teg á hesum nýggja staðnum. Læra ymsu krókarnar at kenna.
Ein feit pláta, sum er komin fyri at vera.
Posted by Knút at 12:25 PM No comments:
Labels: á føroyskum, Dälek, Electronic, Experimental, Faust, Gospel, Hip hop, Hymns, Kraut, Noise, ORKA, Poetry, Public Enemy, Rap, Sampling, tónleikur/music, Viðmæli
Subscribe to: Posts (Atom)


text:
Frákoyrdur maskinformaður blakaður úr felagnum
Maskinmestrenes Forening hevur valt at ekskludera fyrrverandi formannin, Per Jørgensen, úr felagnum. Per Jørgensen legði frá sær sum formaður við virknaði straks 1. desember. Næstformaðurin Jan Rose Andresen tók við sum formaður.
Ekskluderingin kemur fram í ársfrágreiðingini hjá felagnum, har grundgevingin fyri at koyra hann frá verður endurtikin. Sambært felagnum var orsøkin "ein tilsíðisseting av karmunum fyri nýtsluni av kredittkortinum hjá felagnum."
Hesi frágreiðingini er Per Jørgensen tó ikki samdur í. Hann skrivar í eini verjugrein frá desember m.a.:
"Orðingin um nýtslu av kredittkortum finst í grannskoðanarprotokollatinum hjá felagnum og er roknskaparliga grannskoðað av bæði uttanhýsis sum innanhýsis limavaldum atfinningarsomum grannskoðara. Nýtsla av kredittkortinum er gjørd í samsvari við eina áralanga praksis og upphæddirnar skifta natúrliga frá ári til ár.
Sambært serfrøðingum við grannskoðara- og advokatgrundarlagi er ikki grundarlag fyri at meta støddina á upphæddini sum eitt mál fyri politiið og dómstólar, og eg síggi fram til aðalfundin hjá Maskinmestrenes Forening í mars 2018, har vit kunnu gjøgnumganga roknskapin," skrivar Per Jørgensen.
Sambært ársfrágreiðingini er ein avtala gjørd við Per Jørgensen, "sum tryggjar eina afturrindan av millumverandi".
Kelda: maritimedanmark.dk


text:
Orð og lag: Stuart Hamblen
Týtt: Zacharias Zachariassen
1. Ein kross at bera ein og hvør man fá,
ein Himmal er, sum hvør ein sál kann ná.
Ein bústaður í Himli bíðar mær,
við deyða sonar Guds hann keyptur varð.
Enn talar blóðið, sum á krossi rann,
tí har til sigur deyða vendi hann.
Hann loysti leinkjurnar, ið heftu meg,
tá hann á Golgata seg ofraði.
2. Um sorgardagar drúgvir tykjast her,
tó lurtar hann, hvør hjartans bøn mín er.
Í hvørji kreppu Jesus tekur lut,
á Golgata hann keypti meg til Gud.
Hvørt ár meg dregur nærri til hans barm,
hann ber meg gjøgnum alt, sum voldir harm.
Tá krossurin mær birtist, minnist eg:
Á Golgata hann endurloysti meg.


text:
Young stupid mind - outfit Nº5
1. Februar 2013 - Una
Eftir at hava gingið eina heila viku uttan svørt klæði, gleddi eg meg til at taka øll tey svørtu klæðini fram aftur í skápinum. Eg havi tískil gingið rættiliga nógv í svørtum alla hesa vikuna, og dagurin í dag er einki undantak.
Tá eg vaknaði til kavarokið í morgun, hevði eg bestan hug bara at venda mær á og sova víðari. Men tað bar sjálvsagt ikki til, tí støddfrøði roynd var á skránni henda morgun. Eg stríddi meg upp undan heitu og fjálgu dýnuni. Mínir deiligu Creepers vóru perfektir til ganga í kavanum í dag. Leðurjakkan havi eg arvað frá mammu míni, sum hevur keypt hann í Eysturríki fyri nøkrum árum síðani. Undir jakkanum eri eg í lekkru Sic hettutroyggjuni og einari Korn blusu. Blusuna havi eg sjálv seyma inn burtur úr einari XL mannfólka T-shirt, sum eg havi keypt í einum endurnýtsluhandli í Keypmannahavn.
Posted by Fjøllini Dansa at 16:53
Labels: Una
Subscribe to: Post Comments (Atom)


text:
Madeira
Madeira liggur 600 km vestanfyri Marokko. Hóast tað eru 1000 km til høvuðsstaðin í Portugal, Lissabon, hoyrir Madeira til Portugal eins og Asorurnar, ið liggja 1300 km vestur úr portugisiski strondini. Oyggjaflokkurin Madeira – tí talan er í veruleikanum um 8 oyggjar: sjálv Madeira, Porto Santo, Ilhas Desertas og Ilhas Selvagens – liggur í ein útsynning úr Portugal, norðan fyri Kanarisku Oyggjarnar og vestan fyri Marokko og hevur eitt tað mest støðuga veðurlagið í heiminum við meðaltemperaturum upp á 20 °C í januar-februar til 25 °C í juli/august. Bert á sjálvari Madeira og Porto Santo býr fólk, meðan hinar oyggjarnar eru óbygdar. Á Madeira, sum er 741 ferkilometrar til støddar, búgva 255.000 fólk og á Porto Santo (42 ferkilometrar) 4500, so fólkatættleikin er høgur – á Madeira 337 fólk fyri hvønn ferkilometur. Av hesum 255.000 fólkunum á sjálvari Madeira búgva yvir 2/3 í høvuðsbýinum Funchal. Madeira er partur av Portugal, og fólkið, har býr, er sostatt portugisar. Madeira er kent fyri sítt góða veðurlag, sína vøkru flora og fyri heitvínið Madeira.
Málið er portugisiskt, men nógv fólk duga væl enskt sum ein fylgja av tí tætta sambandi við Stórabretland gjøgnum tíðirnar og upp á grund av ferðavinnuni, sum er týdningarmesta vinnugreinin á oynni. Av uppruna eru oyggjarnar vulkanskar sum Føroyar, og eru í veruleikanum topparnir av einum 6,5 km høgum sløktum gosfjalli, sum stendur á botninum av Atlantshavinum. Tá ið portugisar komu til oyggjarnar umleið 1420, vóru tær óbygdar og so tætt skógvaksnar, at næstan ikki var framkomandi – Madeira merkir skógaroyggin. Tey fyrstu niðursetifólkini vóru prestar, bøndur og munkar. Til at gera tað harða arbeiðið vóru trælir tiknir í Afrika og Kanarisku oyggjunum, og tað eru teir, sum hava gjørt tær víðakendu vatnveitingarnar, levadurnar, á suðursíðuni av oynni.
Í dag er Madeira ein tann mest framkomni parturin av Portugal, fyrst og fremst vegna ferðavinnuna, við einum slagi av heimastýri og egnum lokalflaggi. Teir hava eitt ting, sum smíðar lógir, og ger egna fíggjarlóg. Men uttanríkismál verða umsitin í Lissabon. Tann portugisiska stjórnin hevur ein umboðsmann á Madeira. Madeirabúgvar senda fimm umboð til tjóðartingið í Portugal.
Innihaldsyvirlit
Søga[rætta | rætta wikitekst]
Tað fyrsta vit vita um Madeira er, at oyggjarnar eru nevndar í einum sjókorti frá Genova í Firenze í Italia. Hetta kortið er frá 1351. Annars siga sagnir, at bæði kartagarir, fønikarnir og rómarnir kendi oyggjarnar um ár 0. Í 1400 árunum gjørdist Portugal ein av fremstu siglandi tjóðum. Men tað var av tilvild, at portugisarnir, sum kannaðu vestursíðuna av Afrika endaðu á Madeira. Hetta komst av tí, at teir vóru farnir av kós og sostatt viltust til oynna. Árini eftir kanna portugisar oyggjarnar nærri, og í 1420 gera portugisar krav uppá oyggjabólkin Madeira.
Búskapur[rætta | rætta wikitekst]
Á Madeira er ferðavinnan høvuðsvinnan. Ferðavinnan er gomul á Madeira, men hendan tók rættuligt dik á seg, tá ið tann sokallaða charterflúgvingin byrjaði mitt í 1960'innum. Tað koma yvir ein hálv millión ferðafólk til Madeira um árið. Eisini útflytur Madeira blómur, Madeiravín, bananir, ymsa kurva flætting og hond seymaðar vørur.
Landafrøði[rætta | rætta wikitekst]
Portugisisku oyggjarnar Madeira, liggja út fyri eysturstrond Marokko, og har búleikast umleið 270 000 fólk. Madeira er 57 km long og 22 km breið har hon er breiðast. Madeira er 741 ferkilometrar til støddar. Tað vil siga, at Føroyar eru tvær ferðir størri enn Madeira. Á Madeira búgva umleið 267 000 fólk harav umleið helvtin býr í høvuðsstaðnum Funchal. Til Madeira oyggjabólkin hoyra eisini aðrar minni oyggjar. Bert á tí eini Porto Santo búgva fólk. Á hinum oyggjunum arbeiða vísindamenn, serliga er tað lívfrøðin, ið hevur teirra áhuga. Allur oyggjaflokkurin Madeira er tilsamans 796 ferkilometrar. Í dag eru stórir partar av oynni dyrkaðar, men tað eru enn fleiri øki, sum eru órørd. Hesi økið eru sera ymisk. Høg ber fjøll, onnur fjøll eru vaksin við frumskógar líknandi vøkstri. Ber oyðimarkar líknandi økir eru eisini.
Veðurlagið[rætta | rætta wikitekst]
Madeira hevur eitt subtropisk veðurlag, sum minnir nógv um veðurlagið á teimum Kanarisku oyggjunum. Av tí at Madeira liggur í Atlantshavinum uttanfyri Marokko ger, at tað ikki er so stórur munur á teimum høgu hitastigunum, sum eru um summari og teimum lægstu hitastigunum, sum eru um veturin, tí er tað eitt milt veðurlag á Madeira. Tað sjáldsama og framúrskarandi veðurlagið gevur einastandandi eginleikar til vøksturin av eksotiskum plantum, runnum og litríkum blómum, sum vaksa runt allastaðni. Um summari er veðrið næstan altíð heitt og sólríkt á Madeira. Hitin liggur millum 23 og 27 °C, men hitin kann eisini koma uppum 30 °C. Sjálvt um náttina fer hitin ikki niður um 17 til 18 °C. Tann frískliga havluftin, sum er á Madeira ger, at hitin ikki verður óbehagiliga høgur mitt á degi. Men tað kann koma fyri, um vindur kemur frá Afrika, tá kann tað blíva sera heitt.
Tað regnar lítið og onki um summari á Madeira, ikki fyrr enn síðst í septembur byrjar tað at regna. Um heysti er veðrið framvegis lýtt og gott, men møguleikin fyri illveðrið er størri enn um summari. Heilt inn í novembur er hitin um dagin um 20 °C, og tað eru framvegis nógvir sólskinstímar, tí oyggin liggur nokk so langt suðuri. Men tað regnar eisini nokk so nógv í novembur. Um veturin kann tað regna nokk so illa, serliga í fjøllunum og á norðurstrondini á Madeira. Tað kunnu eisini verða dagar har tað er yvirskíggjað og nógvur vindur. Sum heild so hevur Madeira eitt sólríkt veðurlag, har tað í miðal eru 5-6 sólskinstímar um veturin og 7-8 tímar um summari. Tann kaldasti temperatururin er 19 °C. Um várið verður tað aftur turrari í veðrinum á Madeira. Tað verður meira sólríkt og heitari, serliga aftaná mars mánað, í mai mánað fer hitin yvir tey 20 °C aftur.
Jarðfrøði[rætta | rætta wikitekst]
Jarðfrøðingar meina, at Madeira bleiv til fyri 20 milliónum árum síðani. Tøtt gos úr gosfjøllum á havbotninum hava trýst oynna Madeira upp úr Atlantshavrygginum. Fyri 1,7 milliónum árum síðani kólnaðu gosfjøllini, og tey góvust heilt at goysa fyri 400.000 árum síðani. Øll hesi árini síðani, hava veður og vindur skapt jarðarslit. Hetta hevur spakuliga skapt tær oyggjar vit nú kenna. Orsøkin til, at vit hava ein gosrygg mitt í Atlantshavinum er tí, at vit hava tektoniskar plátur og tektoniskar rørslur. Ástøðið um tær tektonisku pláturnar sigur í stuttum, at tilfarið í kápuni melur í ring. Skorpan á jørðini liggur uttan á kápuni, og verður tí flutt av konvektsiónstreymunum í kápuni. Skorpan liggur sum eitt skal uttanum kápuna. Talan er ikki um eitt heilt skal, sum liggur um alla jørðina, men um fleiri petti, sum flyta seg eftir hvørjum øðrum. Hesi petti ella plátur verða róptar tær tektonisku pláturnar. Hesar plátur flyta seg frá, hvørjum øðrum summastaðni, meðan tær renna saman onkra aðrastaðni. Eisini eru plátur, sum flyta seg síðuvegis. Millum hesar plátur hava vit millum annað eldgos og jarðskjálvtar. Tá ið pláturnar flyta seg frá hvørjari aðrari, kemur ein stór riva í. Úr hesi rivuni sprænir lava upp úr kápuni, sum hevur við sær, at rivan ella holið tettist aftur. Á hesum støðum verður nýtt lendið til, ella her verður bygt upp. Tað er soleiðis at Madeira er blivið til.


text:
Jens Hákun Leo
20.04.2017 - 15:40
Tíðindi > Vinna & Tøkni > Fiskivinna
Magnus Heinason var fyri páskir liðugur við kanningar av svartkjafti sunnan fyri Føroyar.
Fyribilsúrslitini vísa, sambært Havstovuni, at minni av svartkjafti stendur í føroyskum øki í ár enn tey seinastu árini. Hetta er serliga galdandi fyri tann smáa svartkjaftin. Harav var mestsum einki av ársgomlum svartkjafti at síggja.
Havstovan sigur í hesum viðfangi á heimasíðu sínari, at kanningarnar í ár vórðu darvaðar av veðri.
- Svartkjafturin spjaðist og er verri at síggja á ekkóloddinum tá illveður er. Í illveðri er eisini nógv av luftbløðrum í sjónum, sum blokera ekkó- signalið. Hetta førir við sær, at fiskurin ikki verður skrásettur á ekkóloddinum og verður tí ikki taldur við í metingunum. Hetta ger, at úrslitini, tá talan er um nøgd, eru minni álítandi í ár enn í fjør, sigur Havstovan hesum viðvíkjandi.
Meginparturin av svartkjaftinum í kanningini í ár eru 2014- og 2013-árgangirnir, sum eisini sóust í kanningunum fjør. Hesin fiskurin er frá 24-26 cm til longdar í miðal.
Kanningin er, sambært Havstovuni, skipað sum altjóða felagskanning undir ICES, har Føroyar luttaka saman við Noregi, Írlandi og Hollandi. Hini skipini hava kannað gýtingarøkini longri suðuri. Samlaða nøgdin av svartkjafti, har tølini frá øllum rannsóknarskipunum verða við, verður roknað á fundi í Keypmannahavn 25-27 apríl.
Mynd: Havstovan


text:
Vit møta einari eldsál í Róðrarfelagnum Knørri um mánaðin fram til stevnurnar.
Nú venjingin av álvara er byrja, vektstengurnar avstøvaðar og tað síðsta av jóladøgurðanum sveitta vekk eru fleiri andlit at síggja niðri í venjingarhølunum. Tó so er serliga eitt av hesum andlitunum sum ikki hevur ligið á løtu liðini.
Allan Mouritsen hevur verið at sæð niðri í venjingarhølunum fleiri ferðir um vikuna, har hann venur og leggur teimum ungu lag á.
“Tað er óðendaligt at koma eftir av rós til Allan” sigur formaður okkara Sámal Kristansson um frintliga havnarmannin sum aftur í ár situr við róðrið á dreingjamanningini á Jallinum.
Bátur: Jallurin
Pláss í bátinum: Róðursmaður
1. Hevur tú nakað ritual áðrenn stevnu?:
Tá eg vakni, hugsi eg:”Yes! Stevnudagur!” Drekki nokk av kaffi, og annars bara at motivera manningina so vit allir eru totalt upsettir.
2. Hvør er tín besta kappróðraruppliving?:
Hvønn dag vit eru í bátinum er ein uppliving í sær sjálvum. Tað er ringt at pilka eina kappróðraruppliving burturúr, tá tað eru so ótrúliga nógvar.
3. Tú hevur júst vunnið ólavsøkuróðurin við trimum bátslongdum, hvussu hátíðarheldur tú?:
Hevði verið yvir fegin. Reist meg upp og skrála eitt stórt YES!! Annars feira tað saman við manningini.
4. Hvør er tín yndisrættur:?
Eg eti alt sum etast kann, men ein góður stoktur havhestur vil eg fyritrekkja til eina og hvørja tíð.
5. Hvørjum hyggur tú eftir á mótsetta kyninum?:
Tað kemur alt an uppá hvønn veg hon vendur. Eej haha eg veit ikki. Sum ein klókur maður segði; Tað er tað innara sum telur, ikki so?
6. Ræsta súpan ella riv í ovnin?:
100% riv í ovnin, men havi bara eitt problem. Eg klári ikki at steðga aftur.
7. Netflix ella biograf?:
Netflix er nokk tað sum eg hyggi mest eftir, men ein biograftúrur innímillum við vinfólkið er super.
8. Um tú vart eitt djór, hvat hevði tú verið?:
Tað má nokk vera tann klóka gamla uglan. Tí sum stýrimaður mást tú vera klókur og hava eyguni opin fyri øllum sum fyri kemur.
9. Hvat ger Róðrarfelagið Knørr til besta felag í Føroyum?:
Í RK koyrir alt til UG. Frá venjara, foreldur, rógvara, fjeppara og nevnd. Samanhaldið er í topp, a alt er super í RK. Blátt er gott
10. Hvat ørindi úr “Orminum langa” dámar tær best?:
Vers 12:
Gingu teir til strandar oman,
ríkir menn og restir,
lunnar brustu og jørðin skalv:
teir drógu knørr úr nesti.


text:
Orð: Fanny Crosby
Lag: William Howard Doane
Týtt: Johan við Neyst
Jesus, eg komi nú eina til tín
og hoyri tína rødd tala til mín.
Tú ert mín frelsari, teg bert tilbiði eg.
Á, sum mær tørvar teg á ferðini.
Heilagi troystari vitja meg nú!
So at eg skína kann bert fyri teg!
Alstóra veldi títt spennir so høgt og vítt.
Tí kann nú hjarta mítt fegnast so frítt.
Frelsari, lívga meg og ger alt ljóst!
Drag tyngdar syndarar inn til títt bróst!
Á náttarvøkuni kom tú og vitja meg.
Skjótt skal eg síggja teg í luftini.


text:
Hent at vita
Nýggi C3
Meira um bilin
(Prísirnir í tekniske specifikationer eru danskir, og tí ikki eftirfarandi)
NÝGGI CITROËN C3 - EIN LÍTIL BILUR, VIÐ HÓPIN AV ÚTGERÐ
So er Citroën aftur komið við eini nýggjheit. Hesuferð er talan um nýggju útgávuna av tí vælumtøkta C3. Nógv orka er løgd í at skaba ein nútímans og tíðarhóskandi býðarbil, har snið, útgerð, trygd og koyrigleði ganga upp í eina hægri eind.
Bilurin er øðrvísi, men kann alt tað, sum brúkarin í dag krevur. Hann fæst m.a. við teimum praktisku Airbump - sum vit eitt nú kenna frá C4 Cactus - LED-koyriljósum, Panoramaglastaki, tí níggjastu tøknini innan kamera og 3D-navigationsskipan, vegstrikualarm, v.m.
Hóðast talan er um ein lítlan bil, hevur hann eitt viðførisrúm á heili 300 ltr. Er tørvur á meira plássi, ber til at taka hattahyllina úr og at leggja setrini aftan niður.
Harumframt fæst nýggi C3 í ymiskum litum og litsamansetingum.
Hevur tú spurningar um bilin, sum ikki vera svaraðir á hesu síðu, ella kundi tú hugsað tær at roynt bilin, ert tú altíð vælkomin at seta teg í samband við okkum.
Samband
Hevur tú fyrispurningar ert tú vælkomin at seta teg í samband við okkara søluleiðara.
Finn Baldvinson
Søluleiðari
Tel. 36 36 67
Fartel. 28 36 66
Teldupostur. finn@waagbilar.fo


text:
Útleigan av hølinum hjá Dugna á Hjalla 7a.
Skulu tit skipa fyri einari veitslu, einum tiltaki, fundi ella skeiði, so hava vit sera góð og hugnalig høli til endamálið.
Møguleiki at leiga matstovuna
uttanfyri okkara upplatingartíð. Alt vikuskiftið kr. 6000,-
Eitt hugnaligt og innbjóðandi høli
Útbúnaður til 120 fólk (brunaloyvið til 150 fólk)
Atgond til alnótina
Tónleika-annlegg og mikrofonir
Kanón, talvu og lørit
Atgongd til kaffikøk, uppvaksirúm og tænastuútgerð
Felags wc.
Góðir parkeringsmøguleikar.
Treytir
Leigarin stendur fyri klárgerð og uppseting av hølið, og leigarin skal lata hølið, uttandurðaøkið og útgerð aftur í sama standi. Vanlig gólvvasking er íroknað leiguprísin. Er talan er um grovreingerð, ber leigarin útreiðsluna.
Tað verður ikki givið loyvi til at borðreiða sterkan luktandi mat, so sum ræstan fisk og ræst kjøt.
Vinarliga,
Dugni
dugni@dugni.fo
Tlf: 350070


text:
Perlur: Finn Arni Samuelsen, orkaði ikki meira. Finn: Eg bleiv hildin og í hondjørnum, seymaður á skurðstovuni, vaknaði í fullubrummu við, at penturnar vóru skræddar úr, og brumman fleyt í blóði, og bleiv tveittur út at klára meg sjálvan...
Grein í Oyggjatíðindum 17. juni 2009.
Í blaðnum fríggjadagin, avdúkaðu vit, at Finn Arni Samuelsen, sum smádrongur, hevur verið misbrúktur seksuelt.
Vit fingu innlit í, at Finn síðani fór til skips við Morgunroðanum, har manningin loysti út á honum við vælsignilsi frá skiparanum. Tá var hann ikki meira enn fimtan ára gamal.
Frammanundan - í barnaskúlanum hevði hann verið regluliga misbrúktur seksuelt av einum manni í Havn. Í nógv ár fortrongdi Finn hendan ræðuleikan, sum fyri stuttum kom undan, og hann hevur nú valt at siga frá hvat honum hevur verið fyri.
Umborð á Morgunroðanum, fekk tann ungi Finn at vita, at gretti hann fyri nøkrum, at manningin loysti út á honum, so bleiv hann snøgt sagt tveittur í havið, og tað helt Finni frá, at siga nakað.
Í nógv ár tordi hann ikki at siga fyri nøkrum hvat ið hendi, men tað var tíðiligt, at Finn Arni Samuelsen, bardist ein innara sálar-bardaga, hann ikki hevði tamarhald á, og blívir við at siga seg ikki hava verið Guðs besta barn, at hann var úti í misbrúki líka frá øl til narkotika.
Løggan var altíð á kroppinum á Finni, eisini fyri ólevnað hann ongan lut átti í.
Finn tók á ólavsøku 1988, ta avgerð, at hann vildi ikki liva longur. Tá var hann 22 ára gamal.
Hann tók ein stóran grindaknív, og rendi hann í búkin á sær sjálvum. Tað næsta hann visti til sín var, at hann í hondjørnum var hildin, meðan skurðlæknin royndi at seyma hann aftur, sum frægast.
Næstu ferð hann veit nakað til sín, er, tá ið hann vaknar í brummuni, sum var full í blóði, tí meðan hann hevði sovið ella hevði verið uttan vit, vóru allar penturnar skræddar upp. Skurðurin var víðopin, og hann bløddi, sum stungin grísur.
Hóast hetta, so avgjørdi løgreglan at sparka Finn Arna Samuelsen út úr fullu-brummu - út í ein dovnan ólavsøkumorgun, har býurin svav so søtan.
Finn Arni Samuelsen, valdi ikki at fara á sjúkrahúsið, at fáa nýggjar pentur í skurðin. Tað helt hann vera nyttuleyst aftaná viðferðina.
Ístaðin valdi Finn at fara heim - binda seg inn, sum frægast, so hann ikki misti meira blóð, og annars lata tíðina lekja sárið.
Í dag dugur Finn ikki at skilja, at hann ikki kom undir sálarliga hjálp, tí tað var hetta hann mest av øllum hevði brúk fyri, og royndin at taka lívið av sær, var eitt neyðarróp, sum ongin vildi hoyra.
-------
Næstu ferð fortelur Finn Arni Samuelsen, um, at hann bæði yvirfyri kommunulækna og fyri læknunum á psykiatrisku deild 2, fortaldi hvat honum hevði verið fyri í barna, og ungdómsárunum. Lesið svarið, ið skelkaði. Lesið eisini tá Finn Arni konfronteraði neyðtøkumannin í SMS, og mundi dripið hann...
Fylg væl við á heimasíðuni, tí tað er bara her tú finnur dirvi, og greinar við broddi. Hetta er bara ein av orsøkunum til, at maktin ikki tolir blaðið.


text:
Ingi Samuelsen
14.05.2017 - 15:23
Ítróttur > Ítróttur > Fótbóltur
Tað er nú avgjørt, at tað vera liðini Sunderland, Middlesbrough og Hull City, sum mugu tungu leiðina niður úr Premier League og niður í Championship.
Í dag tapti Hull stórt móti Crystal Palace. 4-0 gjørdist úrslitið, har Hull hevði lítið av vísa. Úrslitið avgjørdi niðurflytingina úr bestu deildini, hóast eitt umfar er eftir.
Við 34 stigum hevur Hull ikki møguleika at fáa Swansea aftur, sum sostatt hevur tryggjað sær enn eitt ár í Premier League.
Tað er avgjørt fyri tíð síðani, at Middlesbrough og Sunderland flyta niður. Liðini hava í løtuni 28 og 24 stig, Sunderland hevur tveir dystir eftir at spæla.
Uppflytingin til Premier League er eisini greið. Newcastle og Brighton flyta beinleiðis upp í Premier League.
Nummar 3, 4, 5 og 6 skulu kappast um seinasta plássið. Hesi liðini eru Reading, Fulham, Sheffield Wednesday og Huddersfield.
Í gjár spældu Fulham og Reading javnleik 1-1. Huddersfield og Wednesdey spæla í løtuni.
Liðini skulu spæla ein dyst afturat, áðrenn uppflytingarfinaluna á Wembley 29. mai.


text:
15.7.09
Á flogi yvir Tórsbyrgi
Í dag streyk ein einsamallur motordrivin maður í fallskýggja fram við Tórsbyrgi. Børnini hugnaðu sær óført, tá hann vendi aftur og sveimaði eina løtu yvir býlinginum. Hann spidar upp og niður og stýrir við at hála í bondini, sum er bundin í skýggjan. Uttan motor ber ivaleyst til at sveima eina løtu. Spennandi - og helst eitt frálíkt útsýni kring landið. Var motorurin ljóðleysur, so var hetta hin ultimativa konsertupplivingin við Múrin í Kirkjubø, á Gøtusandi og Vágsbøi!


text:
Uml. 360 fólk við áhuga fyri føroyskari alivinnu luttóku á aliráðstevnuni fyri at fáa nýggja vitan og at netverka. Løgmaður setti Aliráðstevnuna, og hann legði í røðu sínari dent á týdningin av at vit læra av søguni og á týdningin av góðum karmum kring føroysku alivinnuna.
Serstakt við Aliráðstevnuni í ár var, at tað so at siga bert vóru føroyingar, sum løgdu fram um tey evni, sum tey granska í ella arbeiða við. Sermerkt var eisini, at meginparturin av verkætlanunum verða gjødar í samstarvi við føroysku alifeløgini. Nógv áhugaverd og ítøkilig úrslit vórðu løgd fram, og spennandi var at síggja, hvat var komið burturúr.
Eins og undanfarin ár var ein framløga frá Ragnar Nystøyl, stjóra í Kontali Analyse, um status í og útlit fyri føroyska alivinnu. Samanumtikið var niðurstøðan hjá honum, at føroyska alivinnan framvegis sum heild er ”best in class”, men hetta er ikki longur galdandi á øllum økjum, og frástøðan til kappingarneytarnar er minkað.
Øll skráin frá Aliráðstevnuni sæst annars her.
Á Aliráðstevnuni valdi Havbúnaðarfelagið at tilnevna Andrias Reinert til heiðurslim í Havbúnaðarfelagnum fyri tað slóðbrótandi arbeiðið, sum hann hevur gjørt fyri føroyska alivinnu. Andrias var sjálvur til staðar at taka ímóti heiðrinum.
Síðsta innslagið á Aliráðstevnuni var sum vanligt kappingin um besta alihandverk fyri ávíkavist alistøðir á sjónum og fyri smoltstøðir.
Í ár var sera tøtt kapping millum smoltstøðirnar, men besta úrslit fekk hesuferð smoltstøðin á Viðareiði hjá Bakkafrost. Kappingina um besta alihandverk fyri alistøðir á sjónum vann alistøðin á Hestfirði hjá Hiddenfjord. Hetta var samstundis næstbesta úrslit nakrantíð, tey árini kappingin hevur verið.
Bestu úrslitini vóru annars hesi:


text:
Læruúrtøkur
Eftir lokna útbúgving megnar tú:
- Vitan um týdningarmestu viðurskiftini innan títt fakøki grundað á nýggjastu altjóða fakligu vitanina.
- At problematisera, greina og framleiða viðkomandi vitan innan títt fakøki og tema.
- At arbeiða problemorienterað og tvørvísindaligt á einum høgum fakligum støði.
- Sjálvstøðugar uppgávur og leiðslu á hægsta støði, og at samstarva við javnlíkar í arbeiðsbólki.
- At samskifta og kjakast um gransking og vísindaliga vitan við fakfelagar og ikki-serfrøðingar.
- At taka á teg analytiskar arbeiðsuppgávur vegna privatar, almennar ella sjálvbodnar stovnar, herundir at bera fram væl grundaðar loysnir uppá praktiskar avbjóðingar.


text:
Týsdagin 29. september var seminar um vaksnamannlæru á Parnassinum á Hotel Hafnia. Tað vóru NVL (norðurlendskt netverk fyri vaksnamannalæru) og Fróðskaparsetur Føroya, sum buðu til seminarið.
Umframt 3 fyrilestrar, so vóru eisini ymsir stovnar og feløg biðin um at koma við sínum íkasti.
Gyðja Hjalmarsdóttir Didriksen, lærari í lesihúsinum í Tróndargøtu, kom við hesum íkastinum:
Vit takka fyri innbjóðingina, til hettar áhugaverda seminarið.
Tá eg sigi vit, so meini eg okkum, ið myndað Lesihúsið í Tróndargøtu, sum hýsir Felagnum fyri lesi og skriviveik og okkara næmingum.
Felagið var stovnað á fundi í MBF-húsinum á heysti 2001, og vóru tað mammur at lesiveikum børnum, ið stovnaðu felagið av fyrstantíð!
Í dag eru vit eitt vælskipað lið av vælútbúnum fólki, ið starvast her, og vit kenna tørvin á okkum vaksa, jú fleiri finna útav, at vit eru til.
50 næmingar hava vit í dag.
Vit gleðast sjálvandi um, at vaksnamannaútbúgving og lívslong læra verða sett á breddan.
Vit lurta við áhuga og skulu fáa tað vit hoyra her, at sampakka í okkara høpi onkursvegna. Tí eru vit vælsaktans boðin við.
Vit eru jú ikki ein útbúgvingarstovnur.
Tað, sum vit gera, er at gera fólk við lesi- og skrivitrupulleikum klár til útbúgvingar og guida teimum í teirra læru tilgongdum.
Okkara brúkarar eru børn niður í 4. flokk og upp í 9. / 10. flokk í fólkaskúlanum, miðnáms næmingar , SIT, lærlingaútbúgvingar og tosa vit útbúgvingarskipanir, so hava vit so at siga allar útbúgvingar, ið vit bjóða fram her á landi, umboðaðar í okkara næmingaskara.
Harumframt hava vit eisini vaksin fólk, ið ikki eru í útbúgving, og sum ongantíð tóku eina útbúgving, allarhelst tí tey ongantíð lærdu at lesa og skriva meðan tey gingu í skúla. Hetta hevur fylgt og forfylgt teimum, og verið grund til, at tey hava kent seg minnimentan og minni verdan í sosialum høpi og ikki at tala um í útbúgvingar høpi í heila tiki.
Vit fegnast um tey tiltøk, sum nú fara fram í fólkaskúlanum, at ásanna, lýsa og viðurkenna trupulleikan heilt konkret ístaðin fyri at byggja á fornemmilsini hjá einstøkum lærarum.
Og so gleða vit okkum nógv til, at tað slettis ikki verður brúk fyri okkum longur!!
Sjálvandi tí at skúlin fer at lofta øllum.
Tá fara vit at dansa í gøtunum!!
Men inntil tá, eru vit ikki arbeiðsleys.
Okkara niðurstøða má verða:
Vit skulu minna á, at vit, Lesihúsið, eru til. Vit hava tær útbúgvingar, ið skulu til at undirvísa og vegleiða fólki við lesi- og skrivi trupulleikum. Tey skulu tit hava í huga, tá tit ráðleggja undirvísingarskipanir og tiltøk sum vaksnamannaútbúgvingar og lívlanga læring.
Vit vita, at áleið 10 % av fólkatalinum í einum landi hava lesi- og skrivitrupulleikar.
Vit skulu ikki rokna við, at hesin veruleiki verður øðrvísi, tá talan verður um vaksnamannaútbúgvingar.
Játtanir og skipanir skulu setast í verk, so lesi og skriviveik frá byrjan, frá fyrsta útbúgvingardegi, hava hjálpina beint við hondina, tað skal ikki verða ein forðing fyri, at verða ein partur av hesum tilboðnum.
At gera vart við, og halda fast við kravið um, at skipanir fyri lesi og skriviveik verða ein partur av fyrireikingararbeiðinum til vaksna útbúgvingar, tað er okkara íkast til hettar seminarið.
Og fyri at taka samanum:
minnist til tey lesi- og skriviveiku, longu í fyrireikingarfasuni, so stutt kann tað sigast!
Tað er ein fólkarættur, at læra at lesa og at skriva!!
Takk fyri.


text:
Ingi Samuelsen
04.04.2017 - 14:25
Mentan > Lívsstíls- & brúkaraevni > Matur & matgerð
Vár-ølin hjá bryggjarínum Okkara verður væl móttikin hjá øldrekkarum eisini uttan fyri landoddarnar.
Ølin í søljugula ílatinum var við, tá limirnir í Vestjysk Ølkultur herfyri høvdu royndarsmakking av 11 bryggjum, ið eru komin út í sambandið við páskirnar í ár.
Ølirnar, ið vórðu royndar, vórðu býttar í tvey, yvir og undir 6,2 prosent.
Og Vár hjá Okkara var best móttikin av teimum veikaru ølunum. Vár fekk 130 atkvøður og var sostatt kosin tann besta ølin í hesum flokkinum framman fyri Påske Bryg hjá Mylius-Erichsen Bryghus í Hvide Sande, sum fekk 126 atkvøður og Påske Bryg hjá Refsvindinge Bryggeri, sum fekk 111 atkvøður.
Okkara Vár einasta føroyska øl, sum var við í royndarsmakkingini hesaferð.
- Vit eru sera fegin um positivu gongdina. At fáa slíkan heiður hevur nógv at siga fyri bryggjaríið og starvsfólkini, sum hvønn dag gera sítt besta fyri at bryggja dygdarøl, sigur Petur Petersen, stjóri í Okkara.
Hann leggur afturat, at tað eisini hevur vakt ans uttanlands, at Okkara nú hevur fingið samstarv í lag við Mikkeler um at bryggja ølina ”Gullhornið”, sum kom á marknaðin í síðstu viku.


text:
Angola kundi verið ímillum tey lond í Afrika, har framburðurin var størstur. Stórir partar í landinum eru fruktagóðir; fyri norðan eru stórir regnskógir, fyri sunnan víðar, turrar grasfløtur. Dyrkað verður so mikið, at landið er sjálvbjargið við mati, ríviligt av øðrum tilfeingi er eisini, bæði olja og gass og alskyns steinsløg, ið veita landinum góða inntøku. Men drúgva og harða borgarakríggið, ið vardi í 20 ár, hevur armað landið. So at siga eingir landspartar sluppu óskalaðir undan krígnum. Túsundtals fólk lótu lív, og uppaftur fleiri vórðu meiðslað.
Tá ið portugisar fóru úr Angola í 1975, brast borgarakríggj á. Kríggið stóð ímillum frælsisrørsluna MPLA, sum Soyjetsamveldið og Kuba stuðlaðu, og UNITA, sum Suðurafrika og USA stuðlaðu. Í 1991 fekst vápnahvíld í lag. Stutt eftir var val, MPLA vann, og so brustu bardagarnir á aftur. Í 1994-95 samdust partarnir um at binda frið, men seint hevur gingið at seta avtaluna í verk.
Havnabýurin Luanda er høvuðsstaður og størsti býur í landinum. Portugisar bygdu býin í 1576, og í fleiri hundrað ár var hann trælamiðstøð, haðan trælir vórðu avskipaðir til Brasil, sum tá var portugisiskt hjáland. Portugisar bygdu eitt verndaivirki, og mong onnur prýðilig hús, ið nú standa síð um síð við nýmótans háhús. Í útryðjuni í býnum búgva túsundtals fólk í fátækrabýlingum.
Cabinda er lítil angolskur landslutur beint norðan fyri Angola. Her eru funnar nakrar av størstu oljukeldunum í Afrika. Hildið verður, at í hesari oljuleið, stutt úr landi, eru einar 1,5 mia. tunnur av olju og ovurnógv gass. Í landnyrðingspartinum eru av størstu diamantlindum í heiminum, og syðri í landinum høgga teir jarnmálm og onnur steinsløg. Drúgva borgarakríggið hevur oyðilagt nøkur nám og ídnaðarvirki.
Benguelajarnbreytin varð latin upp í 1931. Hon varð løgd at flyta kopar og onnur steinsløg eftir úr námunum í Sambia og Demokratiska Lýðveldinum Kongo til havnabýirnar Benguela og Lobito í Angola. Mangir angolar arbeiddu á jarnbreytini og í havnabýnum, men mangir teirra gjørdust arbeiðsleysir, tá ið jarnbreytin varð oyðiløgd í borgarakrígnum. Eftir vápnahvíldina í 1991 eru partar av jarnbreytini gjørdir aftur.
Humbiar í Útsynningsangola nýta vanligan boga sum ljóðføri. Hann, ið leikar, heldur boganum inn at munninum við aðrari hond. Við hinari hondini slær hann á bogastreingin við einum pinni, og tá koma ymiskir tónar, meðan leikarin flytir varrarnar eftir boganum.
Søgan hjá teimum átta londunum, ið eru í syðra Afrika, líkist nógv. Øll hava verið undir evropeiskum hjálandastýri, og næstan øll londini máttu stríðast til tess at fáa sjálvstýri. Í flestu londunum hava verið drúgv og hørð kríggj. Nú eru øll londini fræls og fólkaræðislig, og í øllum londunum er fólkið nógv blandað, og øll hava javnbjóðis rættindi. Veðurlagið syðst í hesum londum er temprað, fyri norðan er tropiskt veðurlag. Landslagið er fjølbroytt, her eru oyðimerkur, regnskógir, slættlendi, grasfløtur og høg fjøll. Ovurstórur munur er eisini á vælferð og lívskorum fólksins. Í Suðurafrika ríkir ídnaðarharrar og stórbøndur; í Kalaharioyðimørk veiðifólk og savnarar.
Politikkurin í Suðurafrika hevur ávirkað alt syðra Afrika. Frá 1948 førdu myndugleikarnir rasuskilnaðarpolitikk, nevndur apartheid-politikkur. Suðurafrika royndi at steðga menningini í grannalondunum, ið vóru ímóti apartheid. Landið stuðlaði uppreistrarliðum, sum bardust ímóti stjórnini í Angola og Mosambik og hjálpti teimum, ið vórðu ímóti, at tey svørtu fingu politiska valdið í Simbabvi og Namibia. Tá ið apartheidpolitikkurin varð tikin av í 1994, batnaðu viðurskiftini ímillum Suðurafrika og grannalondini. Til 1994 vóru javnan mótmælisgongur í øllum Suðurafrika ímóti hvíta apartheidstýrinum í Pretoria.
Okavangooyrarnar eru ikki sum aðrar oyrar, ið leggjast við havið ella vøtn, men renna út í oyðimørk. Áin vellir upp í Angola og rennur í landsynning ígjøgnum Namibia, til hon ger oyrarnar í Kalaharioyðimørk í Botsvana. Stóru mýrarnar og áirnar eru stívliga 22.000 km2 í vídd og tilhaldsstaður hjá sonnum dýra- og plantumeingi. Fólkið, ið býr við oyrarnar, siglir í oyrunum í holaðum kanoum, nevndar mokoro.
Landslagið í syðra Afrika er fjølbroytt. Fyri vestan og miðskeiðis í londunum eru turrar oyðimerkur; fyri norðan er tropiskur regnskógur; og víða um miðskeiðis og serliga fyri eystan eru víðar grasfløtur við stórum dýrameingi. Her eru t.d. heimsins minsta antilopa, dik-dik, og størsta dýr uppi á landi, afrikanski fílurin. At verja hótt dýr eru stór øki løgd av sum friðingarøki og tjóðgarðar. Cape Town á Høvdanesi í Suðurafrika er undir stórsligna Taffelfjallinum. Á Høvdanesi vaksa mangar plantur og blómur, sum ikki vaksa aðrastaðni í heiminum. Ferðafólk úr øllum heiminum koma til syðra Afrika at síggja sjáldsama dýrameingið og fagra, stórsligna landslagið.
Í syðra Afrika eru ógvuliga nógv steinsløg. Meginparturin av øllum gulli, diamantum, urani og kopari kemur hiðan, og hetta hevur broytt korini hjá fólki og búskapin í londunum nógv. Í Botsvana eru steinsløg høvuðsstuðulin undir búskapinum; næstan 80% av øllum inntøkunum í landinum eru frá diamantvinnuni. Suðurafrika er tað landið í heiminum, ið høggur mest gull, og í Namibia eru størstu urannám í heiminum. Kol er týdningarmesta brennievni í syðra Afrika. Í Suðurafrika, Simbabvi, Botsvana og Mosambik er ógvliga nógv kol.
Í øllum syðra Afrika fara fólk av bygd til býirnar at fáa arbeiði. Í Johannesburg í Suðurafrika búgva nú fleiri enn 9 milliónir fólk, og hann er næst størsti býur í Afrika. Keiro er størstur. Í høvuðsstaðnum í Mosambik, Maputo, varð fólkið tvífaldað frá 1975 til 1983; nú býr hálv onnur millión fólk í býnum.
Í Afrika hevur verið vanligt, at konufólkið hevur havt ábyrgd av at hildið hús, umframt at dyrka jørðina. Mong mannfólk í Afrika eru heiman upp í eitt og tvey ár í senn og arbeiða í námum og í býunum, tí eru næstan bara konufólk eftir í bygdunum. Tey fáa tí alt meiri ábyrgd av húsi og heimi.
Sanfólkið í Kalaharioyðimørk er eitt av fáu fólkunum í Afrika, ið liva sum veiðifólk og savnarar. Tey búgva og arbeiða saman í smáum samfeløgum við føstum ættarbondum. Í øldir hava tey farið úr einum staði í annan í oyðimørkini og tikið skordýr og henta plantur at eta og við eiturørvum veitt smá dýr. Nú gevast mong við gamla lívsháttinum og búgva fast í bygdum.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Luanda
Vídd: 1.246.700 km2
Fólkatal: 13.068.161
Alment mál:
portugisiskt
Átrúnaður:
kristindómur 53% (katolikkar 38% og protestantar 15%) afrikanskir átrúnaðir 47%
Stýrislag:
fólkaræði, fleirflokkaskipan
Gjaldoyra: kwanza (AOA)


text:
Valmási (lat. Larus hyperboreus (Gunn); da. Gråmåge) er lítið minni enn bakur. Kápan er bleikt gráblá og veingjabroddarnir hvítir. Veingirnir røkka at siga einki aftur um velið. Føturnir eru gulir. Hann eigur víða um í teimum køldu Íshavslondunum. Ísland man vera sunnasta heim hansara. Har verpur hann mest í bjørgunum og sigst at vera verri fyri bjargafuglin enn bakur. Um veturin reikar hann víða um. Tá sæst hann av og á í Føroyum, mest skurin; hann er bleikt morflekkutur, nógv bleikari enn svartbaksskurin.
Úr: Mikkjal á Ryggi: Fuglabókin, Dýralæra II. 1951.
Másasløgini eru um flestu vegir lík teimum klófuglum, ið hagafuglar eru, og kunna við røttum verða nevndir hagafuglar; um eini tvey av teimum verpa í bjørgunum, so síggjast tey stundum í stórum flokki sita í haganum. Í mongum eru tey hvørjum øðrum lík. Øll hava tey sama vakra vakstrarlagið og langar veingir; tá ið tey sita, røkka teir aftur um velið. Øll hava tey eitt lætt og vakurt flog — kunna sveima langan veg, uttan at veingirnir síggjast rørast. Tó at gongulagið er gott, gera tey lítið av at ganga — halda seg mest í luftini ella á sjónum. Tey kunna svimja skjótt, og eru so lættfloytt, at tað ber lítið ella einki til at kava. So føða tey seg av fongi, sum tey taka oman á ella nær undir vatnskorpuni — aftur at tí, sum tey vinna sær uppi á landi. Eggini eru 2 ella 3, grøn ella brún ella harímillum, við nógvum dimmum blettum.
Øll sløgini, ið higar koma, eru grá ella blálig á bakinum. Summi eru stórir fuglar, summi miðalstórir. Tey stóru sløgini hava øll gult nev við einum stórum reyðum bletti hvørjumegin á undirnevinum og króki á yvirnevinum. Annars eru tey á sumri hvít allar staðir, á vetri gráflekkut um høvur og háls. Ungfuglur teirra, nevndir skurar, eru grásprøklutir ella morsprøklutir og hava grátt nev.
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.


text:
Álitsfólkatúrur hjá S&K umborð á Norrønu
S&K felagið hevur haft ein góðan og upplýsandi túr við Norrønu, á veg yvir til Ísland, har vit hava haft eitt álitisfólkaskeið fyri okkara limir.
Skeiðshaldari var Páll Nielsen og hann kom sera væl frá uppgávuni. Skeiðslutakarnir vóru stakk væl nøgdir við tað, teir fingu búrturúr skeiðinum. Tað var baði upplýsandi og viðkomandi og framført á eitt hátt, at tað var væl skiljandi fyri allar partar.
Esther Dahl frá Vinnuhúsinum var eisini ein partur av teimum ið høvdu skeiðið og umboðaði hon sjónarmiðini hjá arbeiðsgevara síðuni.
Pauli Petersen borgarstjóri í Vestamanna var við á skeiðinum sum umboð fyri Tryggingarfelagið LÍV og greiddi hann okkum frá eftirlønar- og samlagstryggingum.
Fleiri myndir frá túrinum eru at síggja í myndasavninum.


text:
Út í heim at hjálpa
Tá vanlukkur raka úti í heimi, tað veri seg náttúru- ella menniskjaskaptar vanlukkur, er Reyði Krossur til altíð til reiðar at senda starvsfólk út at hjálpa. Tí sóknast Reyði Krossur Føroya nú eftir fólki, ið ynskja at luttaka í humanitera hjálpararbeiðinum hjá Reyða Krossi úti í heimi.
Sum útsend/ur fyri Reyða Kross Føroya fært tú kravdu útbúgvingina í Danmark ella Íslandi, og ert hareftir til reiðar at fara út í heim við stuttum skoðbrái. Tað er Reyði Krossur í Danmark, ið skipar altjóða arbeiðið hjá Reyða Krossi Føroya, og tú kanst vænta at verða send/ur út í 3 til 12 mánaðir. Talan er um lønt fulltíðar arbeiði, ið er skipað sambært sáttmála við Reyða Kross í Danmark.
Sum útsend/ur fyri Reyða Kross, ert tú sett/ur í tíðaravmarkað starv, við møguleika fyri at leingja starvið. Hetta er tó treytað av tørvinum á neyðhjálp og menningarsamstarvi í teimum ymisku verkætlanunum. Okkara útsendu hava oftast eina góða avtalu við dagliga arbeiðsgevara sín.
Førleikakrøvini eru treytað av einstøku verkætlanunum, ið Reyði Krossur arbeiðir við. Sostatt eru øll vælkomin at senda Reyða Krossi Føroya CV og umsókn, bæði skrivaði á enskum, á redcross@redcross.fo. Tað er tó altíð ein treyt at vera stinn/ur í enskum, at hava hollar fakligar royndir og útbúgving, og at vera kroppsliga og sálarliga væl fyri. Í løtuni sóknast Reyði Krossur serliga eftir starvsfólki við hesum førleikum:
Starvsfólk við heilsufrøðiligari bakgrund, les meira her
Starvsfólk við psykososialari bakgrund, les meira her
Starvsfólk við bakgrund innan logistikk og flutning, les her
Starvsfólk við bakgrund innan distributión, les meira her
Meira kunning um størvini fæst við at venda sær til Reyða Kross Føroya á tlf. 283630 ella umvegis teldupost redcross@redcross.fo


text:
Tíðindi
Fyrsta hjálp í 10. flokki
- Fríggjadagur, 16 November 2012 11:36
Næmingarnir í 10. flokki hava tikið skeið í 1. hjálp. Næmingarnir á Strondum eru teir fyrstu í Føroyum sum hava tikið modulið Traffic Related First Aid. Hetta er krav í Danmark, tá tú tekur koyrikort, og hetta krav verður eisini skjótt sett í gildið í Føroyum. Tað er Jógvan Jensen, sum hevur verið undirvísari.
Skúlastýrisval 13. nov
- Mikudagur, 07 November 2012 17:30
í bygdahúsinum 13. nov. 2012, kl. 10:00-20:00
KUNNGERÐ NR. 86 FRÁ 6. OKTOBER 2008 UM AT VELJA FORELDRAUMBOÐ
Í SKÚLASTÝRI OG KOMMUNUSTÝRISUMBOÐ Í FELAGSSKÚLASTÝRI
Skúlastýrisval
- Leygardagur, 03 November 2012 10:53
Skúlastýrisval er foreldraávirkan og samstarv
Tað hevur alstóran týdning, at øll børn og ung fáa eina góða skúlagongd, har trivni og læring verða sett í miðdepilin.
Í fólkaskúlalógini er sett sum aðalendamál, at arbeiði skúlans skal fremjast við atliti at einstaka næminginum og í samstarvi við foreldrini.
Fyri at røkka hesum endamáli er neyðugt, at eitt skipað samstarv er millum skúla og heim, og at foreldur eru við í arbeiðinum at mynda virksemið í tí skúla, har børn teirra ganga.


text:
Nýggir næmingar í Eik02-09-2016
Seks nýggir næmingar eru farnir undir bankaútbúgving í Eik
Eik og Setrið undirskrivað samstarvsavtalu30-08-2016
Ungdómsdeildin hjá Eik og Fróðskaparsetur Føroya hava undirskrivað tvey ára samstarvsavtalu
Eik+ heldur ikki fram30-08-2016
Uppsparingarkontan Eik+, sum hevur verið uppgjørd á hvørjum ári, heldur ikki fram
Nøktandi úrslit fyri hálvárið hjá Eik Banka29-08-2016
Hálvársroknskapurin hjá Eik Banka vísir eitt avlop eftir skatt upp á knappar 37 mió. kr., og knappar 45 mió. kr. áðrenn skatt
Gott hálvár hjá TF Holding26-08-2016
Hálvársúrslitið hjá TF Holding samtakinum er eitt avlop á góðar 80 mió. kr. eftir skatt, og er tað betri enn væntað


text:
Tíðindi
23. februar 2018
Talan verður um bæði linjugreinalestur og ískoytisútbúgving til bachelor og í báðum førum fyri bæði námsfrøðingar og fólkaskúlalærarar
Linjugreinarnar, sum telja millum 30 og 45 ECTS, eru vanliga býttar upp skeið, og møguleiki er at taka eitt ella fleiri av teimum skeiðum, sum linjugreinarnar eru settar saman av.
Henda undirvísing fer fram saman við lesandi á Námsvísindadeildini. Lestrarárið 2018-2019 verða hesar linjugreinar bjóðaðar sum eftirútbúgving:
Fyri lærarar: Enskt, Danskt, Tónleikur, Smíð, Samfelagsfrøði og søgudidaktikkur, Lívfrøði, Støddfrøði
Fyri námsfrøðingar: Smábarnafrøði, Heilsa, kroppur og rørsla, Kreativt námsfrøðiligt virksemi
Fyri lærarar og námsfrøðingar: Skúlabúgving/innskúling, sernámsfrøði
Ískoytisútbúgvingin til bachelor verður skipað í trimum modulum: vísindaástøði, fakligt modul og bachelorverkætlan. Undirvísingin fer fram í vikuskiftum.
Meira kunning um skeiðsreglur, umsóknarfreist, kostnað o.a. fæst her:
https://setur.fo/utbugvingar/adrar-utbugvingar/eftir-og-iskoytisutbugvingar/namsvisindadeildin/
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Stoytkoddi og børn
Børn og stoytkoddar hoyra ikki saman. Mælt verður til, at børn skulu vera í minsta lagi 140 cm fyri at sita við ein virknan stoytkodda. Stoytkoddin er gjørdur til at verja vaksin, og hann verður sendur út við í minsta lagi 300 km/t, tá samanstoytur er. Børn kunnu fáa álvarsligt mein av stoytkoddanum, og tað hjálpir ikki at seta barnið hægri við barnastóli ella bilpútu – megin í stoytkoddanum er tann sama.
Børn undir 140 cm
Børn mugu ongantíð sita í bakvendum bilstóli við ein virknan stoytkodda. Tað er bæði ólógligt og lívshættisligt. Ráðið fyri Ferðslutrygd mælir frá, at børn undir 140 cm sita við stoytkodda, sama hvønn veg bilstólurin vendir.
Børn yvir 140 cm
Børn yvir 140 cm kunnu sita framman, um tey kunnu nýta vanliga trípunktsselan í bilinum uttan eykaútgerð. Drag setrið heilt aftur, so fjarstøðan til stoytkoddan er sum longst.
Síðustoytkoddar
Síðustoytkoddar eru vandaleysir fyri børn, sum eru rætt íbundin. Hvørki børn ella vaksin eiga tó at hvíla høvdið móti hurðini, um síðustoytkoddar eru.
Kopla stoytkodda frá
Í nøkrum bilum kanst tú kopla stoytkoddan frá við einum lykli, í øðrum skal tað verða gjørt á einum góðkendum bilverkstaði. Les í leiðbeiningarbókini til bilin, hvussu tú bert teg rætt at.
* stoytkoddi = airbag


text:
Rannvá B. Andreasen
Rannvá Biskopstø Andreasen (fødd 10. november 1980) er ein føroyskur fótbóltsleikari. Hon spælir við KÍ og føroyska kvinnulandsliðnum. Rannvá er toppskorari á landsliðnum við 26 málum (august 2017)[2] og hevur fleiri ferðir verið toppskjútti í bestu føroysku fótbóltsdeildini hjá kvinnum. Rannvá er tvíburðarsytstir Ragnu Patawary, ið eisini er fótbóltsleikari.
Innihaldsyvirlit
Lívsleið[rætta | rætta wikitekst]
Við KÍ[rætta | rætta wikitekst]
Rannvá B. Andreasen hevur skorað sera nógv mál fyri KÍ, pr. 29. august 2017 hevur hon skorað 521 mál fyri liðið. Hon hevur fleiri ferðir fingið gylta skógvin, tí hon hevur verið toppskorari í bestu føroysku deildini hjá kvinnum. Hon varð vald til ársins leikara 2010 í kvinnufótbólti í sendiningi Hvonn Live hjá Rás 2. Hon var ársins toppskjútti við 27 málum.[3] Í 2003 skoraði hon 55 mál tilsamans, harav vóru 6 mál skotin í steypakappingardystum og eitt mál í undanumfari í bólki 8 móti FC Codru. Í 2012 skeyt hon í alt 37 mál, harav vóru 31 í landskappingini, 4 í steypakappingini og 2 mál í undanumfari, bólki 6 móti Ada Velpoje.[4] Í 2016 vann hon heiður sum ársins leikari og ársins miðvallaleikari hjá kvinnum í føroyskum fótbólti.[5]
UEFA Women's Champions League[rætta | rætta wikitekst]
Rannvá Andreasen hevur spælt 50 dystir og skorað 16 mál fyri KÍ í UEFA Women's Champions League, fyrr kent undir heitinum UEFA Women's Cup. Hon spældi sín fyrsta dyst í oktober 2001 í fyrsta umarið í 2001–02, ið varð leikt í Helsinki. Rannvá skoraði bæði málini í fyrsta dystinum hjá KÍ, sum KÍ vanmm 2–1 yvir eysturríkska liðið USC Landhaus Wien, men síðan tapti KÍ 4–0 móti vertunum, HJK og móti italsku meistarunum Torres og vórðu sligin út úr kappingini. Rannvá spældi sín 50. dyst í UEFA Women's Champions League hin 28. august 2017 í einum 6-1 sigri móti ŽFK Istatov úr Makedonia. KÍ var tó longu sligið út úr kappingini, ið var 1. innleiðandi umfar av Champions League, eftir at hava tapt teir fyrstu tveir dystirnir. Til 29. august 2017 hevur Rannvá bert mist ein dyst av teimum higartil 51 dystunum hjá KÍ í UEFA Women's Champions League, tað var dysturin ið varð leiktur 13. august 2005. Orsøkin var tann, at hon tveir dagar frammanundan hevði fingið reytt kort.[6]
Landsliðið[rætta | rætta wikitekst]
Rannvá, Randi Wardum og Malena Josephsen spældu allar sín 25. dyst fyri Føroyar, tá føroyska kvinnulandsliðið hjá kvinnum leikti vinadyst móti Luksembourg hin 28. november 2012. Føroyar vann dystin 6-0, Rannvá B. Andreasen gjørdi tvey av teimum seks málunum.[7] Frá 2004 til 28. november 2012 hevði føroyska kvinnulandsliðið spælt 25 dystir, og tær tríggjar hava leikt í øllum 25 dystunum. Áðrenn tað hevði Føroyar leikt í undankappingini 1995/1996 har liðið leikti 8 dystir, tá var Rannvá ov ung til landsliðið. Landsliðið helt pausu frá 1996 til 2004. Landsdystir í Oyggjaleikunum telja ikki við sum altjóða skrásettir dystir, uttan so at dysturin var ímóti einum landi, ið er limur í UEFA/FIFA.[8] Í november 2013 hevði Rannvá leikt 30 landsdystir, ein dyst færri enn Malena og Randi, sum tá høvdu leikt 31 landsdytstir. Rannvá B. Andreasen hevur pr. 29. august 2017 spælt 48 A-landsdystir fyri Føroyar.
Metleikari[rætta | rætta wikitekst]
Rannvá B. Andreasen hevur verið toppmálskjútti 12 ferðir í 1. deild kvinnur, og tað er met, fyrstu ferð var í 1997. Hon eigur eisini metið fyri flest skotin mál á føroyska kvinnulandsliðnum, har hevur hon skotið 26 mál higartil (august 2017) og metið fyri flest leiktar dystir á føroyska kvinnulandsliðnum, hon hevur spælt 48 landsdystir pr. 29. august 2017.
Heiður[rætta | rætta wikitekst]
- 18× Føroyameistari: 1997, 2000, 2001, 2002, 2003, 2004, 2005, 2006, 2007, 2008, 2009, 2010, 2011, 2012, 2013, 2014, 2015, 2016
- 14× Føroyskur steypavinnari: 2000, 2002, 2003, 2004, 2006, 2007, 2008, 2010, 2011, 2012, 2013, 2014, 2015, 2016
- 12× Toppskútti í 1. deild kvinnur: 1997, 1998, 2002, 2003, 2004, 2006, 2008, 2009, 2010, 2011, 2012, 2014
Keldur[rætta | rætta wikitekst]
- ↑ "Landsliðsleikarar 1995–2015". Fótbóltssamband Føroya. http://www.fsf.fo/Default.aspx?ID=704. Heintað 27. oktober 2016.
- ↑ FSF.fo Landsliðsleikarar 1995-2012
- ↑ Kvinnufotbolt.com Rannvá ársins leikari
- ↑ Faroesoccer.com Rannvá B. Andreasen
- ↑ Petersen, Niels (28 October 2016). "Sølvi Vatnhamar og Rannvá Andreasen blivu ársins leikarar". Portal.fo. http://portal.fo/solvi+vatnhamar+og+rannva+andreasen+blivu+arsins+leikarar.html. Heintað 28 October 2016.
- ↑ Hansen, Jóanes (28. august 2017). "Tær hava spælt 50 ferð í Champions League". In.fo. http://www.in.fo/news-detail/taer-hava-spaelt-50-ferd-i-champions-league/. Heintað 28. august 2017.
- ↑ FSF.fo Føroyskur stórsigur í Luksembourg
- ↑ Kvinnufotbolt.com Leiktu dyst nr 25
Slóðir[rætta | rætta wikitekst]
- Rannvá B. Andreasen á Faroesoccer.com
- Rannvá Andreasen á UEFA.com Women's Euro
- Rannvá Andreasen á UEFA.com Teams and Players


text:
Vit skulu røkka málinum
Dan Klein --- 22.05.2012 - 13:11
Fólk við serligum tørvi skulu hava møguleikan at hava persónligan stuðul í egnum heimi, og miðnámsskúlatilboð skulu verða fyri øll:
Fólk við serligum tørvi hava sama dreym sum øll onnur. Ynski um eina framtíð við maka, íbúð, frítíð og arbeiði, so at tey kunnu forsyrgja sær og sínum og liva eitt vanligt lív. Ein dreymur gerst ikki altíð veruleiki, men vit hava øll rætt at droyma. Vit duga kanska ikki altíð at seta okkum inn í dreymar hjá hvørjum øðrum, og tí kann bert eitt orð gera, at ein dreymur brestur, og lívsneistin verður køvdur.
Tá Føroya Løgting samtykti, at ST- sáttmálin fyri fólk við breki, varð settur í gildi fyri Føroyar, vóru tað fleiri, sum aftur kundu hóma vónina. Serliga vóru tað tey nærmastu hjá fólki sum bera brek, men eisini áhugafeløg fegnaðust og fingu vónina aftur. Eldsálirnar sóu nú vón fyri framman, nú var málið vunnið. Vit fegnaðust øll.
Hóast nógv er gjørt, so røkka vit ikki øllum ásetingum í ST-sáttmálanum, men vit eiga miðvíst at arbeiða fram ímóti at skapa umstøðurnar soleiðis, at børn og ungdómur okkara skulu hava javnbjóðis møguleikar til útbúgving og til mennandi virksemi Øll hava sama rætt til umsorgan, læring og avbjóðingar, so tey kunnu skapa sær innihald og lívsvirði í gerandisdegnum, og gera dreymin til veruleika.
Nakað er gjørt. Lóg um uppihald á stovni er strikað. Fólk sum búgva á sambýli og røktarheimi fáa í dag pensjón og gjalda fyri seg. Tað er við til at geva teimum størri ávirkan og hervið frælsi og sjálvsavgerðarrætt. Lóg um arbeiðsfremjandi tiltøk og uppfylging av sjúkradagpeningalógini, sum skal tryggja fólki tilknýti til arbeiðsmarknaðin. Lóg um Húsalánsgrunnin, sum nú eisini kann veita lán til luta- og leiguíbúðir, og sum hevur gjørt, at kommunur og onnur runt landið hava víst stóran áhuga fyri at byggja íbúðir, so møguleikar eru eisini hjá fólki við serligum tørvi at fáa til vega hóskandi bústaðir. Byggilóg, sum kann tryggja atkomu, er eisini samtykt, fyri at nevna nakrir batar. Men framvegis er nakað eftir á mál.
Í samband við at Húsalánsgrunnurin nú kann veita lán til bústaðir til fólk við serligum tørvi, er alneyðugt at endurskoða stuðulsfólkaskipanina, til at stuðul kann veitast inn í heimið, so møguligt er at búgva í egnari íbúð. Tað skal vera lógartryggjaður rættur at fáa stuðul, og peningurin skal fylgja borgaranum, heldur enn at borgarin skal fyrihalda seg eina skipan.
Í okkara grannalondum er man farin yvir til (PBA) Persónligan brúkarastýrdan stuðul . Tvs. at stuðulin er knýttur at persóninum. Hetta er við til at hjálpa viðkomandi at megna ein gerðandisdag. Td. skal ein í føðingardag, til konsert, á feriu ella í skúla, so er tað borgarin sjálvur, sum raðfestir, alt eftir hvønn tørv hann hevur. Tað eru sera góðar royndir av hesi skipan, serligan í Noregi og Svøríki. Bústaður og stuðul eru skild frá hvørjum øðrum. Tað hevur verið við til at stovnshugtakið (instutitión) so at siga er burtur.
Vit eru eftirbátar, tá tað kemur til skúlatilboð. Øll kenna tær syrgiligu søgurnar, tá okkara menningartarnaðu vórðu send av landidum, og stríðið fyri at fáa hesi fólk heim aftur, síðan og gleðina, tá tað eydnaðist.
Tíðirnar eru broyttar, og tørvurin eisini, men enn eru vit noydd at kempa. fólkaskúlin skal vera fyri øll, men er hann nú tað? Vit mangla serliga tilrættaløgd skúlatilboð í fólkaskúlanum, tískil eru tað børn, sum einki fáa burturúr og keða seg. Onnur hava stuðul, men innihaldið er lítið og einki, og tíverri eru nøkur, sum als einki skúlatilboð megna. Tó eru nøkur tilrættaløgd skúlatilboð, sum eydnast væl.
Vita hava alt ov lítið, ella lættari sagt einki miðnámsskúlatilboð til fólk við serligum tørvi. Eftir fólkaskúlan er ikki nógv at velja í. Nevnast kann tilboðið til 7 fólk við menningartarni á Rásini triðja hvørt ár.
Tað eru ung og heilar familjur, sum flyta av landinum. tí einki skúlatilboð er til teirra børn eftir fólkaskúlan. Tað er ikki virðiligt, og tað kunnu vit ikki bjóða okkara borgarum. Stór orka hevur verið brúkt at fyribyrgja, at fólk verða send av landinum, men av tí at vit ikki hava skúlatilboð, so hendir tað framvegis í dag, at fólk mugu flyta, ikki tí at tey vilja, men tí tey kenna seg noydd til tað fyri at tryggja børnum sínum eitt gott lív. Fleiri ung eru eisini farin uttanlands í skúla, men trupulleikin er, tá tey koma heim aftur, tí hvørki bú- ella virkistilboð eru at koma heim til.
Vit hava í SVF sæð hesar sólstrálur av Rásini fyri kortum, ungdómar sum hava víst okkum, hvat tey hava lært. Høvuðsdentur hevur verið lagdur á praktiska upplæring. Tey hava fingið eitt tilrættalagt tilboð, har tey eru ment og síðani búgvin til at flyta í egna íbúð. Hetta er næsta holdi av næmingum, sum er komin frá Rásini og eru búgvin til at klára seg við stuðli í egnum heimi, saman við øðrum ella fyri seg sjálv. Vit geva tíverri ikki øllum møguleikan.
Tað er at frøast um, at alt verður gjørt fyri, at tey, sum hava søkt inn á miðnámsskúla ella til víðari lesnað, skulu fáa møguleikan, tað er jú ein rættur.. Men samstundis er tað hugstoytt, og lítið virðiligt, at umleið 30 ungdómar við serligum tørvi hvørt ár ikki fáa møguleikan. Sjálvt um tilboð er fyri øll, so er tað ikki soleiðis, tí skal tað tryggjast við lóg, at ung við serligum tørvi fáa møguleikan til tilrættalagt skúla- og menningartilboð. Her er langt eftir á mál, nógv ung eru , sum eins og øll onnur hava ein dreym um at halda fram við skúlagongd og fáa arbeiði, men tíverri er einki tilboð til teirra. Stríðið er ikki av, men kempast skal miðvíst víðari fyri at røkka málinum.
Eg saman við Sambandsflokkin vil gera alt fyri at fáa broytt viðurskiftini, so øll hava ein møguleika.
Rósa Samuelsen
løgtingskvinna fyri sambandsflokkin.


text:
Kyros II
Kyros II (føddur umleið 576 f.Kr., deyður í juli 529 f.Kr.) eisini nevndur Kyros hin Stóri. Kyros 2. stovnaði Persia og Persararíkið (Akamenide dynastiið) í 557 f.Kr.
Navnið "Kyros" (ein beinleiðis týðing til tað latínska stavraðið úr grikskum Kύpoς) er ein griksk versjón av tí persiska Koroush ella Khorvash, sum merkir "Prestiga". Á persiskum merkir khour "sól", meðan vash er eitt ískoyti, sum merkir líkheit. Kyros verður í Gamla Testamenti umrøddur sum ein messias. Eingin veit, um hann og Zarathustra livdu samstundis, men hann verður mettur at vera tann fyrsti zoroastriski valdsharrin.
Kyros stýrdi fyrst sum mediskur lydkongur í "Parsua", men síðan legði hann Mediea undir seg í 557 f.Kr. og kallaði sítt nýggja ríki fyri "Persiea".


text:
Vit ynskja at vaksa okkum stór og sterk aftur, og tí hava vit viðka um tilfarið, ið kann geva øllum borgarum, betri vitan um flokkin.
Nýggjasta veljarakanningin vísir eisini á eina ávísa framgongd fyri okkara flokk. Tað gleðast vit yvir, men vit ynskja at koma nógv longri fram aftur í føroyskum politikki, tí vit meina sjálvi, at vit hava so nógv uppá hjarta. Hesin nýggi faldarin skal geva Føroya fólki eitt skjótt og greitt yvirlit yvir, hvat flokkurin stendur fyri, og hvat vit ynskja at arbeiða fyri.
Tit sum lesa hetta eru vælkomin at deila faldaran við onnur, soleiðis at okkara boðskapur skal koma so víða út sum møguligt – og helst vera eitt íkast til eitt sunt og mennandi orðaskifti um, hvussu okkara vælferðarsamfelag skal innrættast upp á best møguliga hátt.